"Болаларни онасига қайтаринг, жаноб Саша Грауманн". Саломат Вафо - Nurzamon.uz\nБугун ёзган мақоламни яна қайтадан ўқиб чиқдим. Ва бу материални ёзмаслигим керак эди, деган фикрга келдим. Мен, шу йил 5 прелда эрталаб “Сокин” кўчасидаги уйимдан сайрга чиқиб, ҳали уйдан ҳали узоқлашмай туриб, номаълум қурилма билан масофадан йиқитилган эдим.Бу менинг уч – тўрт ой ичида тўртинчи марта “йиқитилишим”эди. Бу шундай даҳшатли йиқилиш эдики, оғриқнинг зўридан бўғзимдан “она” деган нидо отилиб чиқди. Тиббиёт рентгени кўрсатди:ўнг елкам синибди,ўнг қўлим чиқибди. Чап оёғимнинг тизза чаноғи жойидан чиқибди. Ҳозир ҳам елкаларим боғланган, ўнг қўлимни елкамга осиб юрибман.Бу матнни ҳам бир қўл билан ёзаяпман. Ўшанда тўпроққа беланиб ётган жойимда “яна ёзасанми Саломат Вафо, кўчинг етмаган ҳолатларга аралашасанми..” дедим кўз ёш билан ўзимга. Мана шу сабаблар ва 2015 йилнинг 28 майида бошимга тушган бошқа қора кунлар туфайли ёзмаслигим керак эди.\nАммо менинг ижодкор юрагим яна ёзишга қарор қилди. Бу на ўзини кўрсатиш, на ўз ҳоли ҳақида ҳасрат қилиш эди. Бу менинг ёзувчи сифатида ўзим севган юрт олдида бурчим ва оналик виждон амрим эди.\nКаттақўрғонда аёл кишининг таҳқирланиши муносабати билан ўзбек медиа олами жунбушга келиб милиция ходими ва унинг оиласини сазойи қилишига оз қолди. Мен бу воқеа тафсилотларини такрорлашни истамасдим.Ҳусусан, билдирмоқчи бўлган фикрларим хотин – қизлар ва болаларга алоқадор бўлгани учун ёзаяпман. Уюштирилган Каттақўрғон воқеаси туфайли Фейсбук саҳифаларида Ўзбекистон хотин – қизлар қўмитаси, Республика маънавият ва маърифати маркази, Инсон ҳуқуқлари бўйича комиссияларнинг фаолиятини тугатиш ҳақида таклифлар кўтарилди. Яқинда ЁИ раиси Қаҳрамон Қуронбоев билан бўлган воқеа умумий моҳияти билан бир- бирига ўҳшаб кетади. Қ.Қуронбоев билан наманганда келинни таксига миндириш инсиденти уюштирилди. Ва тезликда Ёшар Иттифоқини тугатиш ҳақида яна совет давридаги мушт кўтарган яловбардорлар майдонга отилиб чиқди. Назаримда яқинда бундай компанияни қурбони сифатида Ўзбекистон Олий мажлиси ҳам майдонга чиқиши мумкин. Чунки Олий мажлис Ўзбекистонда тўй ва маъракаларни тартибга солиш ҳақидаги қарорни икки маротаба халқ ичида оммавий муҳокама қилиб, Олий мажлис сенати тўй ҳақида оҳирги.. қарорни чиқармади. Шу кунда ўзбек интернет сигментлари Олий мажлиснинг ер остидан чиқадиган сувларга ҳисоблагич қўйиш ва шу сувга пул тўлаш ҳақидаги космик ҳайратомуз қарорини муҳокама қилаяпти. Яқинда бу жараённинг ҳам натижаларини ўқиб қолармиз.\nЖамият ҳаётидаги маълум чиновникларга боғлиқ беқарорлик ва англашилмовчилик ҳолатлари мақоламизга боғлиқлиги учун умумий ҳолатни шарҳлаш маъносида келтираяпман.\nМен ушбу мақолани ёзишдан олдин “Xabar.uz” сайтида “Бизга қандай хотин - қизлар қўмитаси керак” деган мақолани ўқигандим. Аммо материал ўчирилганми, сўнг кўрмадим. Бу мақолада жамиятда аёлларнинг: ажралиш, уйсизлик, ишсизлик масалалари кўтарилиб, муаллиф хотин – қизлар қўмитаси, ички ишлар, пракратура,ҳокимият, Олий мажлис комиссиялари қаёққа қараяпти, деган ғояни илгари сурган эди. Мен на хотин – қизлар қўмитаси, на маънавият ва маърифат марказлари тарафдориман.Уларнинг ҳам ҳокимият, сал юқорироқда вазирликлар, Олий мажлис қўмиталарига қўшилиб тадбир қилиб юришларини биламан. Ва ана шундай халқаро тадбир ҳақида атрофлича тўҳталамиз.\nЎзбекистон хотин- қизлар қўмитаси, маҳалла, ҳокимият ва бошқа ташкилотларнинг иш олиб бориш, хотин-қизлар ва уларнинг фарзандлари дардига малҳам бўлиш ўрнига қуруқ тадбирбозлик билан шуғуланаётганини ҳурматли президентимиз Ш.М.Мирзиёев 7 февраль 2018 йилдаги фаоллар билан учрашувида қаттиқ танқид қилган эди.\nЎзбекистонда аёлнинг йўқчиликдан ўғирликка қўл уриши, ёки дунёнинг турли шаҳарларида фоҳишалик қилиши, иши, уйи йўқлиги, оиладаги иқтисодий етишмовчиликлар...маълум давлат ёки жамоат ташкилотларнинг эмас, балки йиллар давомида нотўғри олиб борилган сиёсат натижасида йиғилиб қолган жамиятнинг катта муаммосидир...Айни шу муаммолар сабабли Ўзбекистон президенти революцион ислоҳатлар олиб боришига қарамасдан, тадбиркорликка мисли кўрилмаган имкониятлар яратилаётган бўлса-да, ҳозирда Ўзбекистон аёллари дунёнинг энг кам иш ҳақи ва энг оз иш нафақаси асосида яшовчи мамлакатлар қаторига киради.\nНазаримда, мамлакатимиз хотин – қизлар қўмитаси амалдорларининг иш юритиш методи эски совет даври фаолиятидан фарқ қилмайди. Эътибор беринг яна таҳлил қиламиз...Самарқанд вилояти Каттақўрғон туманида ўғри хотин инсиденти ўртага чиқди.Эмоционал ва тажрибасиз .. ичига юзларча хизмат вакиллар ташланган ўзбек медиа олами кўтарилди..ва бу қўзғолиш бутун жамиятга акс садо берди. Сўнг юқорида таъкидлаганим: мамлакат миқёсидаги ташкилотларнинг истеъфосини сўраш компанияси ташкил қилинди.Афсуски, бунинг ичида обрўли мутахассислар ва номдор ижодкорлар шоирлар бор эди.\nВа ниҳоят асосий мавзуга етиб келдик. Яқинда 10 июль куни Тошкентда Европа Иттифоқи, БМТнинг халқаро болалар жамғармаси — ЮНИСЕФ, Ўзбекистон хотин –қизлар қўмитаси ва қатор халқаро ҳамда минтақавий ташкилотлар “..Болалаларни миграция таъсиридан сақлаш” мавзусида халқаро дастур учрашуви бўлиб ўтди. Эътибор беришингизни истар эдим. Бу лойиҳа режасига кўра 2020 йилгача Бухоро,Хоразм,Сурхондарё ва Фарғона вилоятларига миграция таъсирига учраган болалар жойлаштирилар экан. Ушбу халқаро лойиҳанинг яна қизиқ тамони..Ўзбекистоннинг.. тўртта катта вилоятига жойлаштириши лозим бўлган минглаб ўзбек болалари ва оналари қаердан каелтирилади?. Бизнинг юқорининг “указка”си билан материал нашр қиладиган Ўзбекистон матбуоти, ҳусусан “Халқ сўзи”online сайти бу лойиҳани шундай шарҳлаган. “2010 йилда Меҳрибонлик уйлари тарбияланувчиларининг икки фоизини меҳнат муҳожирларининг фарзандлари ташкил этган бўлса, 2017 йилда бу рақам 6 фоизга етган. Яъни, 250 нафарга яқин боланинг ота-онаси фарзандини давлат қарамоғига топшириб, даромад топиш мақсадида четга кетган.”.\nХалқаро лойиҳа мақсадини: https://mahalladosh.uz , https://uz.uzdaily.uz/articles-id-4288.htm, insonvaqonun.uz/?q=ruknlar каби каби Ўзбекистон сайтлари ҳам бу дастурни xs.uz сайтига яқин, яъни чойхонада ўтирадиган чолнинг ҳикоясига яқин оҳангда шарҳлашган. Ҳўш, аслида ушбу халқаро лойиҳанинг асл мақсади қандай эди?. Масала шундай эдики, юқоридаги халқаро ташкилот вакиллари лойиҳанинг асл моҳиятидан келиб чиқиб тўғри номини ҳам ёзишмаган. Лойиҳа Европа иттифоқи ЕИнинг рус тилидаги сайтида ” Защита детей, затронутых миграцией в Южной, Юго-Восточной и Центральной Азии» деб мавҳум номланган. Яъни қайси Осиё..назарда тутилган. Шу жойда мантиқан савол туғилади.Ҳўш, бу қандай лойиҳа ва миграцияга учраган дунё болаларининг Ўзбекистонга қандай алоқаси бор?. Халқимиз каби содда ўзбек матбуоти англаганидай: ўзбек аёллари дунёнинг ҳар бир мамлакатида туғиб ўз болаларини меҳрибонлик уйига ёки болалар уйига ташлаб кетаётганмикан?. Ўзбекистоннинг 4 та вилоятига 2020 йилгача этап билан .. бўлиб жойлаштириладиган миллион – миллион болаларни ташлаб келганмикан ўзбек оналари?. Агар ...Сиз ҳам шу таҳлит ўйлаётган бўлсангиз янглишасиз..\nКейинги вақтда аср муаммолари,Орол, экология муаммолари тўғрисида кўплаб тадбирлар ўтказаётган халқаро ташкилотлар дастури, лойиҳаларининг моҳияти ва мақсади қандай эди?.\nХалқаро ташкилотлар, ЮНИСЕФ ва Европа Иттифоқи 2010 йилдан юзага келган Европа миграция муаммосини.. мигрантларни Марказий Осиё республикаларига кўчириб келтириб ҳал қилишмоқчи..Ана Сизга очиқ ҳақиқат.. Миграция бўҳрони Европа мамлакатлари ривожига иқтисодий, бонкротлик,социал таъсирлар ўтказмоқдаки..буни қай йўл билан ҳал қилишга ЕИ ва бошқа халқаро ташкилотларнинг боши қотганди.\n“Урушнинг моҳияти зўравонлик”дир деган эди сиёсатчи файласуф Маколей Томас Бибингтон.\nМана шундай зўравонлик оқибатида 2015 йилнинг ўзида Европа мамлакатлари 1 млн 294 минг қачоқни расмий рўйҳатга олишга мажбур бўлди. Норасмий қанча миллион қачоқ бор, буни худо билади. Германия мамлакати ҳар бир қачоққа 360 евродан пул тўлашни зиммасига олмоқда. Европа мамлакатларида мигрантлар масаласи шундай долзарб ҳолат касб этдики, мамлакат сиёсати ва рахбарларининг сайланишига ҳам таъсир этмоқда. Яъни Европа мамлакатларида мигрантлар туфайли юз бераётган жиноят, тартибсизлик, антисанитария масалаларини бартараф қиладиган намзодга, мигрантларни мамлакатдан чиқариб юборадиган намзодга овоз беришмоқда. Миграция масаласини ҳал қилишга мос ўлкалар Туркия, Ливан, Ливия ва Эрон каби давлатларга мигрантларни қабул қилиш ва бу дасурни ЕИ тамонидан молиялаштиришни таклиф қилишмоқда. Аммо бу таклиф ҳозиргача биронта мамлакат тамонидан қабул қилмаган. Туркиянинг Сурия чегарасида жойлашган ҳудуддаги 4 миллион қочоқ мигрантлар жойлашган лагерлари муаммолари ўзига етади. Тўрт миллион..бу сал кам пойтахт Тошкент аҳолиси билан тенг халқ.\nНазаримда ЕИ ва ЮНИСЕФ ташкилотлари Марказий Осиё ва Ўзбекистонда 2015 йилдан кейин фаол ҳаракат олиб боришга эришди. Дунёнинг бой ва қадимий Европа мамлакатлари иқтисодини оғир аҳволга келтирган: Самали, Албания,Нигерия, Гамбия, Покистон,Косово, Мали,Афғонистон, Эритерия, Сурия ва қора Африканинг 30дан ошиқ мамлакатларидан келган миллион-миллион қочқинларни: Ўзбекистоннинг тўртта вилояти гўзал Фарғона, тоғли Сурхондарё,қадимий Бухоро ва менинг она юртим Хоразмга кўчириб келиб жойлаштиришмоқчи..Ана шу халқаро глобал муаммо ечими сифатида Ўзбекистоннинг 4 та вилояти танланган. Нега?. Нима учун?.Ўзбекистоннинг эгаси йўқ деб ўйлашармикан?.\nБугунги кунда юз берган миграция жараёни...бутун дунёнинг муаммосидир. Урушлар, табиий катаклизмалар туфайли ўлаётган,кўз ёш тўкаётган оналар, болалар...бутун дунёнинг боласидир. Аммо, олислардаги Европа мамлакатлари муаммоларини бизга Марказий Осиё ва Ўзбекистонга қандай алоқаси бор?. Аҳоли сони жиҳати анализ қилинганда Европа мамлакатининг халқлари йил сайин камайиб кетмоқда. Нега.. орзуси Европада яшаш бўлган бу шўрликлар Европа мамлакатига "этап билан..бўлиб.." жойлаштирилмайди. Ҳамма муаммо ва савол мана шу нуқтада.\nБалки, улар халқ сифатида биз ўзбекларнинг психологик мустаҳкамлигимиз, бағри кенглигимизни йиллар давомида текширишганмикан?.\nЎзбеклар совет иттифоқи даврида депортация қилинган кичик миллатлар ва месхети турклари, немислар, яхудийлар каби халқларини бағрини очиб қабул қилган.. Иккинчи жаҳон урушида юз минглаган одамлар, болаларни бағрига олишган. Ўша даврда келиб қолган маълум одамларга Ўзбекистон ватанидан ҳам аъло туюлармикан..Тўрт фасили бисёр, тоғли, боғли, жаннатмонанд Ўзбекистон..Бу ҳолат менга яқинда “Дунё бўйлаб” ТВ каналида америка олимлари майна қуши билан ўтказган тажрибани эслатди. Майна тухумини бошқа қушлар уясига ташлаб кетар экан. Кўзи очилмаган майна боласи инстинктив ҳаракат билан тухумдан чиқиши билан иннинг асл эгаси бўлган қушнинг болаларини инидан улоқтириб ўлдирар экан. Қанча бўлса шунчасини ўлдирар экан. Бу ҳолат мени даҳшатга солган эди.\nМенинг майна қушини ёвузлигини эслаганимнинг сабаби бор. Кейинги даврда 5 миллион ўзбек тирикчилик учун хорижда ишлаётгани ҳақида ўқигандим.Ва ҳар йили ҳозир мамлакатимизда очилган аҳолини иш билан таъминлаш миграция агентликлари орқали минглаб ўзбек эркаклари ватандан чиқиб кетмоқда. Уларнинг қанчаси қайтади ва қанчаси қайтмайди.Ва қанчаси ҳалок бўлади. Бу ҳақида аниқ статистика маълумотлари йўқ. Мамлакатимизда фаолият олиб бораётган Инҳа, Турин каби хорижий университетларни тугатган билимли ёшлар ҳам чет элга кетмоқда. Бу каби хорижий университетлар ўз ишларини аниқлик билан йўлга қўйганларки, Инҳа ва бошқа университетлар.. “Кодлаш соати”, ментал математика каби йўналишлар ташкил қилиб иқтидорли ўзбек болаларини 5 ёшидан танлаб олишмоқда.\nЯна майна қушининг ёзувлигига қайтамиз.\nМаълумотларига қараганда 2015 йилдан кейин хомиладор аёлларни назоратга олиш, гўдак ёшдаги болаларни эмлаш, уларни ультура ташхисдан ўтказиш каби шу давргача давлат медицина ташкилотлари қатъий тартибда олиб борадиган ишларнинг маълум бир йўналишлари “Соғлом авлод” халқаро фонди фаолиятига ўтган. Биз “Habardor.uz” каби сайт маълумотларини ўрганганимизда болаларнинг туғилиш ва ўлим ҳолатига алоқадор шундай фактларга дуч келдик.\n2016 йилнинг январь сентябрь ойларида Ўзбекистонда 532,4 минг нафар бола туғилиб, 108,9 минг бола ўлими қайд этилган. Тўғриси, бу рақамларни унча тушунмадим. Демак, 532,4 минг боладан 108,9 нафар бола вафот этганми?. Энди ўша туғилган болалардан 1 ёшгача бўлган 5,6 мингта бола ўлими қайт этилган.Узр, 5,6 минг бола, яъни 5 минг бола ..бу жуда катта рақам эмасми..1 ёшгача бўлган аллақачон инсон сифатида шаклланган болалар нега вафот этади?..Нима учун Орол бўйи вилоятлари Қорақалпоғистон ва Хоразмда янги туғилган чақалоқлар аллақандай номаълум касаллик туфайли миясига суюқлик йиғилиб ақли заиф бўлиб туғилмоқда. Ё, аллоҳ, бу ҳолатлар совет даврида бўлганмикан?.\nPS. 2016 йилда республика бўйича кўчиб келганлар сони 106,5 минг кишини, кўчиб кетганлар сони эса 128,2 минг кишини ташкил этди. Миграция қолдиғи минус 21,7 минг кишини ташкил этди (2015 йилда минус 23,1 минг киши бўлган).Демак, Ўзбекистондан ҳар хил ТВ радио ва матбуот ташвиқоти билан ҳар йили бу расмий қайд қилинган рақам яъни 23, 1 минг киши кўчиб кетар ва аҳоли ҳар йили 23 минг одамга камаяр экан.\nМамлакатимиз аҳолисини сувдан, ҳаводан, қуруқлик йўллари билан хорижга чиқиш йўлларига ташвиқ қилинаётган бир вақтда, Европа иттифоқи каби халқаро ташкилотлар..нима учун урушлар, этник мажоралар, очарчилик каби сабаблар билан ўз ватанидан чиқиб кетган миллион –миллион мигрантларни Марказий Осиё мамлакатлари ва Ўзбекистонга кўчириб келмоқчи..Марказий Осиё..ЕИ учун..учинчи дунёми?. Бу қандай ҳолат.. ҳар тарафдан таланаётган, балки бугунги кунда аслида 32 миллион нуфузда бўлмаган ўзбек халқи бора – бора бошқа Осиё ва Африка халқлар билан ассимиляция бўлиб йўқолиб кетиши учунми..Бу тинч, осойишта ҳолатда жуда кўркам юзига ярашган табассум билан мажлис ўтказаётган жанобларнинг мақсади нима?. Балки, бу бугунги кунда Ўзбек ТВлари ва матбуотида юз бераётган ғалати жараён билан боғлиқмикан?. Ким ҳам билар..биз кичик бир одамлар. ЎзТВ каналларидаги жуда нозик узоқни кўзлаган сиёсатни Ўзбекистон рахбарлари билармикан?. Фикримни шу тарзда исботлайман. Ўзбекистон ТВ каналларида энг кўп эфирга узатиладиган “Саховат” товуғи рекламасида актрисалар Зарина Низомиддинова, Асал Шодиева чиқишади.Бу икки қиз юз тузилиши корейс қизларига ўҳшагани учун ушбу реклама ролигига танланган. Ўзбек ТВ бошловчилари, яқинда сувратга олинган “Мехмонхона” сериали бош қаҳрамонлари, ҳатто кўрсатувларга интервью берувчилар, “Uz24TV” ахборот дастурлари интерьвючилари, спортчилар ҳам асли ўзбек миллатига ўҳшамаган қора профилли ва қисиқ кўзли осиё одамларига ўҳшаганлардан танланмоқда. Ёш қоп- қора бола.. қоралиги учун Шароф Рашидовнинг асарларига сценарий ва вилоят театрларига драма ёзадиган катта драматургга айланибди. Ана ҳалос. Олий мажлис депутатими, тадбиркорми,қайси бир соҳада қора одам, бошидаги желаги билан одамларнинг ҳатто тушига ҳам кириб чиқадиган актриса “чеча”га ўҳшаган аёлми, унга албатта урғу, аттенка берилади: Бу ўзбек. Мен Ўзбекистоннинг жанубида яшайдиган миллатдошларимиздан айб қидирмоқчи эмасман, улар ҳам ўз жигарларимиз. Таъкидламоқчиманки, улар ҳатто ўз қиёфа, фэйслари билан маълум мақсадларга ширма бўлаётганларидан хабарлари ҳам йўқ.\nЕИ ва бошқа ташкилотларнинг Осиё ва Африкадан келган мигрантларни Ўзбекистонга кўчириш ғояси...бугунги кунда бошқа соҳаларда, ҳусусан, ЎзТВ каналлари эфир жараёнида бўлаётган ўзгаришлар билан боғлиқлигини..узоқни кўзлаган сиёсат эканини кўрсатади.\nШарқ донишмандларининг: “маълум бир халқни йўқотиш учун унга қарши уруш очиш шарт эмас, унинг маданияти, тили, анъаналарини йўқотишнинг ўзи кифоя қилади” деган сўзи бор экан.\nМен сўзимнинг бошида Ўзбекистон хотин – қизлар қўмитаси фаолияти ҳусусида фикр юртиган ва президентимиз бу ташкилот фаолияти, рахбарини ўринли танқид қилганини ёзган эдим.Минг таассуфки, “..болаларни миграция таъсиридан сақлаш ” халқаро анжумани Ўзбекистон хотин –қизларининг муаасисслигида ва шаҳсан Танзила Норбоева хоним иштирокида ўтди.Ва Танзилахоним миграцияга учраган болаларга меҳрибончилиги, авайлаб- асраши ҳақида интервью ҳам берибдилар.\nВа бу йиғинда Европа Иттифоқининг Ўзбекистон бўлими раҳбари жаноб Саша Грауманн асосий воизлардан бўлди. Модомики, ушбу лойиҳа ҳақида ёзар эканман, бевосита Саша Грауманнга мурожаатим бор. Европа Иттифоқи ташкилотининг Ўзбекистон бўлимининг сиз бошчилик қилган даври: маълум бир Марказий Осиё халқларни тарих саҳифасидан ўчириш даврига айланмаслиги лозим. Улуғ тарихга эга бўлган Ўзбекистонни ва буюк империялар қурган хоразмшоҳлар ватани Хоразмни, ҳусусан, ўзбек халқининг ассимиляция бўлишига олиб келмаслиги керак. Мен онаман денгиз, океанлар орқали яҳши яшаш учун Европага сузиб борган ҳар бир мегрант боласи тақдирига она сифатида қайғуриб қарайман. Нега у ўз ватанидан.. гўзал Сурия, мухташам Яман боғларидан ёки Африканинг саванналаридан айрилган болаларни икки карра ватанидан жудо қилмоқчисиз. Икки карра ватангадо қилмоқчисиз..Нега йиллар давомида иссиқ чой, қаҳва, шинам оила иссиқлигини соғинган мигрант оилаларини ЕИ тамонидан Марказий Осиёга кўчириш ва яшаши учун ажратиладиган иқтисодий маблағ, грантларни.. ҳар бир халқ, миллатни ўз юртига ўз онаси бағрига қайтаришга сарфламайсиз. Бу режалаштирилган "буюк кўчирилиш"нинг асл мақсади не ўзи?. ЕИ дунё халқлари тақдирини бир хил... тенг кўрмасдан шундай йўл тутаётган экан, ўзбек онаси қандай қилиб ЮНИСЕФ келтирган гўдакларга томизғи эмлов прививка дориларига ишонади?.Бу покиза гўдакларнинг бир йилга етмай касал бўлиб қолмаслигига ким кафолат беради?.Умуман, ўзбек халқига "...болаларнинг миграция таъсиридан сақлаш" лойиҳасини асл моҳиятини тушунтириб беринг, жаноб Грауманн. Европадаги мигрант оилаларни Ўзбекистоннинг тўртта вилоятига кўчириб келиш лойиҳа режаси..ростми?.\n“Султон суягини хўрламас” дейди ўзбек халқи. Аминманки, 10 июлда хитой ва араб мамлакатлари ташқи ишлар вазирлари ҳамкорлиги форумида:уруш ва мажоралардан жабр кўрган араб мамлакатларига 3 $миллиард доллор маблағ ажратган Хитой ҳукумати.. мазлум араб болаларини ўз она юртига қайтаришга кўмаклашади. Ва аминманки, Араб лигаси мамлакатлари оғир тақдир зарбалар билан дунёнинг турли бурчагига сочилган араб болаларини ва араб оилаларини ўз ватанларига қайтаришга ташаббускор бўладилар.\n“Буюк мамлакатлар манфаати танланмасдан тўғри сиёсат олиб борилганда, балки, ҳозиргача Европада миграция муаммолари ҳал қилинган бўларди”, маъносидаги немис олимининг сўзини ўқиганман.\nДемократик қарашларим ва бошимга тушган воқеаларни рост сўзлаганим учун 2016 йилда Ўзбекистон Ёзувчилар уюшмаси аъзолигидан чиқарилмаганимда: Америка, Хитой, Туркия, Изроиль, Россиянинг рус, инглиз, хитой, турк, яхудийларнинг номдор ёзувчиларига, Нобель мукофоти лауреатларига.. мигрант болалар ва оналарини ватанига қайтариш ҳақида уюшма номидан расмий хат йўллатган бўлардим. Чунки, дунёнинг улуғ ёзувчилари, олимлари, ҳусусан Лев Тольстой, Сахаров каби дахолар ҳамиша ва ҳамма замонларда урушларга ва ёш болалар, оналар тақдири устидан олиб бориладиган нотўғри сиёсатга қарши чиқишган.. Энди..афсуски, ўзбек зиёлилари, шоирлари, ёзувчилари лайк қўйишни ҳам раво кўрмайдиган..мана шундай мақолаларни ёзишга мажбурман.\nАна шу ёнган ижодкор қалбим билан Норбоева хонимга сўзим бор. Ҳурматли Танзила Норбоева хоним. Денгизда тўлқинлар таъсирида чайқалаётган кичик кемага ўз сиғимидан кўп ва оғир юк юкланса у муқаррар чўкади. Ўзбекистон иқтисодий ривожланиш ва юксалиш йўлидаги.. рамзий маънодаги кичик бир кема.. Сиз..”...болаларни миграция таъсиридан сақлаш” лойиҳасини қўллаб – қувватлаб , Европага осойишта ва яҳши ҳаёт излаб борган оилаларни Ўзбекистонга кўчириб, шўрлик не балолардан..океан бўронлари, қирғоқ назоратчиларининг ўқидан омон қолган мигрант оилаларини ва Ўзбекистонни ҳам денгизга чўкдирмоқчимисиз. Танзила Норбоева хоним, ўзбек хотин – қизлари боласини боқиш учун танасини сотиб юрганда (узр, мажбурман), ўғирликка қўл урганда, 52 икки нафар навқирон йигит оиласини, болаларини иқтисодий таъминлаш учун Қозоғистон чўлларида тириклайин ёниб кетганда..янги туғилган чақалоқларнинг 108,9 минг нафари, 1 ёшгача бўлган болаларнинг 5,6 минг нафари номаълум сабаблар билан вафот этаётган..бир кунда, Сизнинг мигрант болаларни Ўзбекистонга келишига даъват қилишга маънавий ҳақингиз бормикан?.\nУзр, сизнинг олиб бораётган фаолиятингиз ва ишларингиз, ўзбекча кийим кийган робот хотиннинг ҳаракатларини эслатади. Сизда ўзбекча исм ва фамиля бўлиши мумкин, аммо ўзбекча жоннисор қалб ва юрак йўқ экан. Чунки ўзбекнинг ўқимаган энг бечораси ҳам болам ёки онам, дейди. Мени кечирасиз Танзила Норбоева хоним. Сиз фидокор ўзбек хотин- қизларни ҳуқуқий ҳимоя қилиш учун яхши ниятлар билан ташкил этилган Ўзбекистон хотин - қизлари қўмитаси раиси лавозига лойиқ эмассиз. Мен барча хорижда ишлаётган оналар, ёш гўдагидан айрилган келинлар ва болалигини яшай олмаётган болалар номидан Сизнинг истеъфога чиқишингизни илтимос қиламан.\nСўзим оҳирида ЕИ Ўзбекистон раҳбари жаноб Саша Грауманнга тилакларим ҳам бор. Билмайман, Сизнинг миллатингиз ким, жаноб Саша Грауманн, аммо дунёнинг ҳар қандай миллати, мазхаби, дини ва маданиятида.. ночорликда,ватандан айро тушган болалар ўз оналари ва ватани бағрига қайтарилади. Бу сўзларни оналик виждоним билан айтаяпман. Сиздай катта лавозимдаги инсонга мурожжаат этиш учун мен ҳеч ким эмасман. Фақат, ортимда турган 16 миллион ўзбек аёли ва онаси номидан гапиришга ҳақли бўлган ёзувчиман, ҳалос. Балки, сизнинг ҳам осойишта яшаётган оилангиз ва болаларингиз бордир. Биз ўзбеклар қалби дарё ва эътиқодли халқмиз. Мен сизнинг ва дунёнинг барча болаларига бахту – саодат тилайман. Демоқчиманки, Сиз, дунёнинг миллион - миллион оналари ва болаларининг дуои бадига қолишни истамасангиз.\n“Болаларни ўз оналарига қайтаринг, жаноб Саша Грауманн”.


Тилга ҳурмат – ҳамманинг бурчи — Sof.uz\nТилга ҳурмат – ҳамманинг бурчи\nБахтиёр Шоҳназар 21.09 10:17 209 Колумнистлар\n1990 йиллар бошларида Ўзбекистонда “ўзбек тилини жаҳон тиллари даражасига кўтарамиз” деган шиор тез-тез янграб турарди. Лекин, жимжимадор сўзлар қоғозда қолиб кетгани бугунги кунда аччиқ ҳақиқат ўлароқ тан олиняпти. Бунинг акси ўлароқ, дунёга тариқдек сочилиб улгурган ўзбекистонликлар ўзбек тилини том маънода жаҳонга танитиш имконига эга бўлдилар. Албатта, "ҳамма бу имкондан тўғри фойдаланяпти" деб айтиш қийин.\nШу ўринда, аҳоли орасида ўзбекча сўзлар ўрнига ўрисчаларини айтиш тобора кенг тарқалаётгани, одамлар билиб-билмай тилимизни камбағаллаштиришга ҳисса қўшишаётганини афсус билан қайд қилиш зарур.\nМен анча йиллардан бери Америкадаги етакчи телефонда тилмочлик компаниясида ишлайман. Мулоқот пайтида фақат ўзбекча сўзларни ишлатишим зарурлиги хизмат вазифамда белгилаб қўйилган ва бунга қатъий амал қилишим зарур. Минглаб юртдошларимизнинг оғирини енгил қиляпман. Бу орада, инглиз тилига гапирувчи қизиқувчан мижозларим Ўзбекистон ва ўзбек тили ҳақида сўраган саволларга жавоб бериб, она-юртимни танитишга ҳаракат қиляпман.\nЛекин, бир тоифадаги кишилар ўзбек бўлатуриб, ўзларининг сўз бойлиги озлиги ва кўп китоб ўқимаганлиги учун ўзбек тилини яхши англамайди. Иккинчи тоифадагилар эса ўзбекча муқобили бўлишига қарамай, ўрисча сўзларни кўп ишлатишади. Айниқса, иккиқат аёллар беременний, матка, виделение, сахар, давление каби сўзлардан кўп фойдаланишади. Мен уларга мост, поворот, посолство, почка каби сўзларнинг ҳам ўзбекчасини тушунтираман. Деярли ҳамма ўзбекча тилмоч дейиш ўрнига переводчик (ўрисча) ёки таржимон (арабча) дейишади.\nУчинчи тоифадагилар эса ўзбек бўлатуриб ёки ўзбек тилини билгани ҳолда ўрис тилидан тилмоч сўрашади. Бу эса тилимизни танитиш имконини қўш-қўллаб топшириб, бошқа бир чет тилини тарғиб қилишга ҳисса қўшишга киради. Бу тоифа кишиларда миллий ғурур, тилга ҳурмат ва савия етишмайди.\nМен хизмат вазифамга амал қилиб, юқоридаги сўзларнинг ўзбекчасини айтаман. Аслида, «тилмоч» сўзи «тил» ва «оч» деган сўзлар бирикмасидан тузилган бўлиб, “тилимни оч”, яъни “нима деётганимни англа” деган маънони беради.\nТарихдан маълумки, бундан минг йил олдин турк аждодларимиз ҳозирги Сибир тарафлардан ғарбга қараб кўчишган ва жанг қилиб, Оврўпанинг қоқ ўртасигача етиб боришган. Табиийки, бошқа тилларда сўзлашувчи халқлар билан мулоқот қилиш учун тилмоч зарур бўлган.\n«Тилмоч» Ўрусияда XVI асрдан XIX асргача қўлланилган. Бу сўз бошқа ғарбий славян давлатлари қатори Олмония ва Можаристон луғатларида ҳалигача бор: tolmač (словенча), ту̀ма̄ч/tùmāč (серб-хорватча), dolmetscher (олмонча), tolmács (можарча). Айниқса, полякча «tłumacz» ўзбекча “тилимни оч” деган сўзларга жуда яқинлиги диққатга сазовордир.\nХайратланарли томони – ўзбекча сўз ва қўшимчалар инглиз тилида ҳам учрайди. Масалан, чопмоқ феъли ўзаги чоп инглизчада ҳам худди шу маънода ишлатилади. Ўзбекча келинг, боринг сўзларидаги -инг қўшимчаси эса инглиз тилида ҳозирги замон давом феълида қўлланилади, масалан: I’m chopping the meat – мен гўшт чопяпман.\nАмерикаликларнинг кўпчилигида Ўзбекистон ҳақида тушунча йўқ. “Бу қандай тил? Қаерда гаплашилади? Қандай ёзилади?” деб сўрашларига кўникиб қолганман. Уларга Марказий Осиёнинг қоқ ўртасида Ўзбекистон деган гўзал ўлка борлиги, халқи ниҳоятда меҳнатсеварлиги, тил номи инглиз тилида «Uzbek» деб ёзилишини қисқагина англатиб қўяман. Аслида, тилимиз инглизчада ҳам «O‘zbek» деб ёзилишига эришиш зарур.\nҲозирги пайтда Америка қитъасида учюз мингдан ортиқ ўзбекистонлик яшаётган бўлсада, аксарияти инглиз тилини билмайди. Америка – кўчманлар ўлкаси, тил билмаслик айб саналмайди. Қаерга ишингиз тушса дарров тилмоч топиб беришади. Бу эса, аслида, ўзбек тилини тарғиб қилиш учун юртдошларимизга ажойиб имкон беради.\nЛекин, миллий ўзлигини ҳалигача танимаган айрим ватандошларимиз онгида “ўрис тилидан тилмоч сўрашим керак” деган тушунча ўрнашиб қолган. Ўзлари ўрисчани аранг гапиришса ҳам, ўзбек тилидан тилмоч сўрашмайди. Натижада, гап нима ҳақида кетаётганини яхши англамайдилар ва, оқибатда, инглиз тилида сўзлашувчи киши улардан она тили қайси тил эканлиги ёки бошқа қайси тилларни билишини сўрайди. Мен ана шундай кишиларга ҳам тилмочлик қилиб берганман.\nПаспорт ва бошқа кимликни тасдиқловчи ҳужжатлар анчадан бери лотин алифбесида ёзилмоқда. Бу яхши, албатта. Собиқ шўролар даврида ана шундай ҳужжатларни берадиган идораларда асосан ўзбек тилини билмайдиган ходимлар ишлаган. Улар ўзбек от, фамилия ва ота исмларини ўзбекча эмас, балки ўрисча талаффуз ва ўрис имло қоидалари асосида ёзиб бераверишган. Бизникилар эса келажакда бу қандай аянчли ҳуқуқий оқибатлар кетириб чиқариши, энг асосийси – миллий кимлигимиз ҳақорат қилинадиган кўриниш олиши ҳақида ўйлаб ўтиришмай, “бизга теккани шу экан” деб, кетаверишган.\nАмерикаликлар отингиз ва фамилиянгиз қандай талаффуз қилинишини ўзингиздан сўраб олишади. Лекин, “қизимни оти Калима, ўғлимники – Кусан, фамилияси Каккаров” дейдиганлар ҳам талайгина. “Сиздан қандай талаффуз қилинишини сўраяпти” десам, “паспортида Khalima, фамилияси Kakhkharov деб ёзилганда” дейишади.\nЎзбекистон қонунларига кўра, ҳар ким ўз оти, фамилияси ва ота исмини ўзбекча миллий кўринишда ёздириш ҳуқуқига эгалиги ҳақидаги моддаларни амалга татбиқ қилиш анча қийин. Масъул ходимлар туғилганлик ҳақидаги гувоҳномада ўрисча талаффузда ёзилган вариантни асос олишгани етмагандек, паспортнинг инглиз тилидаги бетида ўзбекча бетида ёзилган шаклидан ҳам фарқли қилиб ёзиб беришаётгани чет элларда чалкашликлар келтириб чиқармоқда. Бундай шармандали ҳолатга чек қўйиш учун Ўзбекистонда от, фамилия ва ота исмларини тўғрилаб ёзиш тўғрисида алоҳида қонун қабул қилиниши зарур.\nЧет элларда тилимиз ва ўзлигимизни тарғиб қилиш имконидан фойдаланиш ўзбек тили обрўсини кўтаришга хизмат қилишини унутмайлик.\nКеча, 21:28 11 Ўзбекистон\nКеча, 20:33 36 Ўзбекистон\nКеча, 20:09 436 Ўзбекистон\nКеча, 18:31 69 Ўзбекистон\nКеча, 17:45 84 Ўзбекистон


КЎЧАГА САРДОР ПАТЕЛ НОМИ БЕРИЛДИ ВА БЮСТ ЎРНАТИЛДИ - AUZ.UZ\nКЎЧАГА САРДОР ПАТЕЛ НОМИ БЕРИЛДИ ВА БЮСТ ЎРНАТИЛДИ\nСардор Пател Валлабхай Ҳиндистон озодлиги йўлида собитқадам турган, истиқлолга эришишга катта ҳисса қўшган буюк шахслардан бири. Атоқли давлат ва жамоат арбоби, Миллий конгресс етакчиларидан бири бўлган ушбу сиймо Ҳиндистон Конституцияси муаллифларидан ҳисобланиб, мамлакат сиёсий тизимини яратишда фаол иштирок этган.\nУ Гужаратда деҳқон оиласида туғилган. Лондонда ҳуқуқшунослик дипломига эга бўлган. Британия мустамлакасига қарши кураш давомида бир неча бор қамоққа олинган. 1947 йилда Ҳиндистон мустақилликка эришгач, турли йилларда Бош вазир ўринбосари, ички ишлар, ахборот ва радиоэшиттириш, принсентлар вазири лавозимларида ишлаган.\nФорум доирасида Андижон тумани Ўрикзор маҳалла фуқаролар йиғинидаги собиқ “Ёшлик” кўчасига Ҳиндистоннинг миллий қаҳрамони номи берилиши ва бюстининг очилиши муносабати билан тантанали маросим бўлиб ўтди. Унда нуфузли меҳмонлар, давлат ва жамоат ташкилотлари вакиллари, маҳалла фаоллари, ёшлар иштирок этдилар.\n- Сардор Пател бюстининг очилиши ва унинг шарафига кўчанинг номланишини қадимдан муштарак маданиятларимиз ва тарихимизга асосланган, бугунги кунда эса мустаҳкамланиб бораётган ўзбек-ҳинд дўстлиги ва ҳамкорлигининг яна бир исботи сифатида қабул қиламиз, - деди вилоят ҳокими Шуҳратбек Абдураҳмонов маросимда сўзлаган нутқида.\nШундан сўнг бюст тантанали тарзда очилиб, унинг пойига вилоят ҳокимлиги ва Гужарат штатининг гулчамбарлари қўйилди. Шундан сўнг сўзга чиққан Гужарат штатининг бош вазири Шри Вижай Рупани ҳамюртига кўрсатилган эҳтиром бутун Ҳиндистон аҳлига ҳурмат белгиси эканлигини таъкидлади.\nМаросим якунида иштирокчилар буюк ҳинд арбобининг бюсти пойини гулдасталар билан тўлдирдилар.


ЭРИШИЛГАН КЕЛИШУВЛАР ИККИ МАМЛАКАТ ТАРИХИДА МУҲИМ ҚАДАМ БЎЛДИ - Ўзбекистон овози газетаси\nЭРИШИЛГАН КЕЛИШУВЛАР ИККИ МАМЛАКАТ ТАРИХИДА МУҲИМ ҚАДАМ БЎЛДИ\nДавлатимиз раҳбарининг Тожикистонга давлат ташрифи кутилганидан ҳам самарали бўлди. Президентимиз Шавкат Мирзиёев таъбири билан айтганда, ҳал қилинмаган масала қолмади. Дарҳақиқат, музокаралар якунида икки мамлакат раҳбарлари Ўзбекистон Республикаси билан Тожикистон Республикаси ўртасида Дўстлик ва яхши қўшниликни мустаҳкамлаш тўғрисидаги Қўшма баёнот, Ўзбекистон — Тожикистон давлат чегарасининг алоҳида участкалари тўғрисидаги шартномани имзоладилар. Бундан ташқари, савдо, иқтисодиёт, инвестиция, молия, транспорт ва транзит, қишлоқ хўжалиги, сув-энергетика, солиқ, божхона, туризм, фан-таълим, соғлиқни сақлаш, маданият, хавфсизлик ва жиноятчиликка қарши курашиш соҳаларидаги ҳамкорлик ҳамда ҳудудлараро алоқаларни ривожлантиришга доир 27 ҳужжат имзоланди.\nЎзА мухбири эришилган келишувлар натижаси ҳақида Ўзбекистон делегацияси аъзоларининг фикрлари билан қизиқди:\nАчилбой РАМАТОВ, Ўзбекистон Республикаси Бош вазирининг биринчи ўринбосари, «Ўзбекистон темир йўллари» акциядорлик жамияти бошқаруви раиси:\n— Тожикистон Республикаси ҳудудий жойлашувига биноан мамлакатимизга чегара давлат ҳисобланади. Шундай экан, темир йўл ва автомобиль йўлларимиз бир-бири билан боғлиқ. Яъни қўшни давлатнинг асосий юклари Ўзбекистон ҳудуди орқали ўтади. Сўнгги йилларда Тожикистон томонининг юклари Ўзбекистон ҳудудидан айланиб ўтар эди. Давлатимиз раҳбарининг топшириғига кўра, янги қатновлар йўлга қўйилди. Бу борада қўшни мамлакатга ўзига хос чегирмалар тақдим қилдик ва бир тўхтамга келдик. Бу икки мамлакат иқтисодиётига катта фойда келтиради, деб ҳисоблаймиз.\nМамлакатларимиз ўртасида темир йўл қатновини йўлга қўйиш бўйича келишувга эришилган эди. Давлатимиз раҳбарининг ташрифи доирасида «Ғалаба — Амузанг — Хошади» темир йўл линияси очилди. Таҳлилларга кўра, бу йўлдан миллионлаб аҳоли фойдаланиши мумкин. Шундай экан, бу борадаги ишлар изчил давом эттирилади.\n— Ўзбекистон Президентининг Тожикистонга давлат ташрифи доирасида ташкил қилинган учрашувлар, мулоқотлар самимий ва ўзаро ишонч руҳида ўтди. Мисол учун, мамлакатимизда ишлаб чиқарилган маҳсулотлар кўргазмаси ва бизнес-форум натижасига кўра, 200 миллион доллардан ортиқ шартномалар имзоланди. Кўргазмада юртимизнинг 100 дан ортиқ корхонаси ўзининг мингдан ортиқ маҳсулотлари билан иштирок этмоқда.\nДавлат раҳбарларининг учрашувида мамлакатларимиз ўртасидаги савдо айланмасини бир миллиард долларга етказиш бўйича аниқ вазифалар белгиланди. Энг муҳим жиҳати, Ўзбекистон ва Тожикистон вилоятлари ўртасида тўғридан-тўғри савдо алоқаларини йўлга қўйиш бўйича келишиб олинди. Бу мамлакатларимиз иқтисодиётини ривожлантиришда муҳим қадам бўлиб хизмат қилади.\nШавкат ҲАМРОЕВ, Ўзбекистон Республикаси сув хўжалиги вазири:\n— Тожикистон билан Амударё ҳамда Сирдарё сувларидан фойдаланиб келмоқдамиз. Сув ресурсларидан фойдаланишда халқаро меъёрларга амал қилиш талаб этилади. Бундан ташқари, табиатнинг бу неъматидан самарали фойдаланиш керак. 9-10 март кунлари икки давлат тарихида муҳим кун бўлиб қолди. Чунки сув ва энергетика ресурсларидан самарали фойдаланиш бўйича Ўзбекистон ва Тожикистон ўртасида келишувга эришилди.\nШунингдек, гидроэлектр станциялари қуриш бўйича ҳам нуфузли комиссия тузишга келишиб олинди. Бу қарор нафақат икки мамлакат, балки бутун минтақа иқтисодининг ривожига салмоқли ҳисса қўшади. Янги қурилаётган гидроэлектр станцияси минтақанинг энергетикага бўлган талабини қондиради.\nТуроб ЖЎРАЕВ, Самарқанд вилояти ҳокими:\n— Давлатимиз раҳбарининг Тожикистонга ташрифи тарихий аҳамият касб этди. Бу икки халқ ўртасидаги алоқаларнинг такомиллашишида муҳим қадам бўлди. Музокаралар якунига кўра, Тожикистон Республикасининг Сўғд ва Ўзбекистоннинг Самарқанд вилоятлари ҳокимларига кенг имкониятлар яратиб берилди. Энди муносабатларда ортиқча расмиятчиликсиз, тўғридан-тўғри телефон орқали боғланиш, ўзларига маъқул бўлган вақтда икки томон ишбилармонлари ўртасида учрашувлар ўтказишга келишиб олинди. Бунинг амалий натижаси сифатида жорий йилнинг апрель ойида Тожикистон тадбиркорлари билан учрашув бўлиб ўтади.\nТашриф доирасида жуда кўп самарали келишувларга эришилди. Биргина мисол: эришилган келишувга кўра, энди фуқаролар мамлакатларда ўттиз кунгача визасиз юриш имкониятига эга бўлади. Бу икки халқ вакилларининг азалдан йўлга қўйилган қариндошлик ришталарини янада мустаҳкамлаш, қолаверса, туризмни ривожлантиришда муҳим асос бўлиб хизмат қилади.\nЭркин ТУРДИМОВ, Сурхондарё вилояти ҳокими:\n— Давлатимиз раҳбарининг Тожикистонга олий даражадаги давлат ташрифи тарихий аҳамиятга эга бўлди. Бу нафақат икки давлат ўртасида, балки Марказий Осиё миқёсида ҳам эътироф этилмоқда.\nСавдо-иқтисодий соҳаларда икки давлат имкониятлари етарли даражада ривожланмай қолган эди. Мамлакатлар энди бу борада ҳам ўзининг ҳақиқий кўрсаткичларини намоён қилади. Мен ташриф давомида турли соҳаларда имкониятлар бўлатуриб, алоқалар узилиб қолганининг гувоҳи бўлдим. Бу тарихий ташрифни икки халқ вакиллари ҳам интиқлик билан кутган эди. Ташриф доирасида икки халқ манфатларига тўла жавоб берадиган келишувларга эришилди. «Ғалаба — Амузанг — Хошади» темир йўлининг очилиши муҳим воқеа бўлди. Сурхондарё вилояти Тожикистон билан чегара ҳудуд бўлганлиги учун бугундан бошлаб барча соҳаларда алоқаларни кенг миқёсда ривожлантирамиз.\nБотир ЗАРИПОВ, «Ўзқурилишматериаллари» АЖ бошқаруви раиси:\n— Маълумки, мамлакатимизда минерал хом ашё ресурсларидан самарали фойдаланган ҳолда юздан зиёд қурилиш материаллари ишлаб чиқарилади. Тожикистон Республикасининг Душанбе шаҳрида бўлиб ўтаётган Ўзбекистон саноат маҳсулотлари кўргазмасида 50 дан ортиқ турдаги қурилиш материаллари билан иштирок этмоқдамиз. Ноёб қурилиш материаллари ҳисобланган гранит, мармар, габбро, травертин тошлари, деворбоп, томёпқич материаллар, базальт тошидан олинган арматуралар, қамиш ўсимлигидан ишланган ДСП каби маҳсулотларимиз тожикистонликларда катта қизиқиш уйғотди. Тожикистоннинг ўнлаб компания ва фирмалари бизнинг қурилиш материалларимизни олиш бўйича шартномалар имзолади.\nАбу Бакр ЎРОЗОВ


Йўқ, биз ибрат олмаймиз… « Ўзбекистон Халқ Ҳаракати\nЙўқ, биз ибрат олмаймиз…\n19 July 2017 - 10:00\nБир видеода кўрган эдим. Унда Россия федерациясининг “ЛДПР” партияси раҳбари Владимир Жириновский шундай деган эди: “Мавзолейдан Ленинни кўчириш чиқиш мавзусини депутатлар кўтариб чиқишибди. Огоҳлантириб қўяй, мен бошламадим бу мавзуни. Мен Ленинни гапирсам «ўлганларни тепманглар», дейишяпти. Кимни гапирай унда? Ленинни гапириш мумкин бўлмаса, Сталинни гапириш мумкин бўлмаса, Брежневни гапириш мумкин бўлмаса, Горбачовни умуман гапириш мумкин эмас. Унда келинг, тирикларни гапирай, мана, Зюгановни (Коммунистлар партияси раиси) гапираман. Қизил террор қилиб миллионлаб одамларни қонини оқизган одамлар ҳақида гапирмаймиз. Мансаб йўлида ҳеч нимадан таб тортмаганлар ҳақида ҳам гапирмаймиз. Унда бизга тарих нима учун керак? Келинг, тарихни умуман эсламайлик, ўчириб юборайлик. Яна ўша хатоларни такрорлаб яшайлик.”\nЖириновскийни ёмон кўраман, аввалдан айтиб қўяй. Лекин Россия бекорга “буюк оғамиз” эмас. У ерда ҳам осмон мусаффолигига шукр қиладиганлар, ўликларни гапиртирмайдиганлар, тирикларга сиғинадиганлар етарлича топилади. Шунчалик ҳам ранг оламизми-а?\nБир нарсани гапирсангиз “ўлган ўлди, орқасидан гапирманг”, дейишади. Аллоҳ Фиръавнни, Намрудни, Абу Лаҳабни нима учун унда Қуръонда номини келтирди? Тарих ибрат эмасми?\nЙўқ, биз ибрат олмаймиз. Уни ўрнига ўликларни гапиришдан ман қилганларни эртакларига лаққа ишонамиз. Улардан доҳий ясаймиз. Минглаб инсонларни қони учун жавоб сўрамаймиз. Тирик диктаторлар ўлган диктаторларни номини улуғлашади. Эртага улар ҳам ўлса, улардан кейингилар шу ишни такрорлашлари учун.\nЎлганлар майли, “кел, тириклар ҳақида гаплашамиз”, десангиз “ғийбат”, деб оғиз очирмайди. Зулмни, фасодни, ноҳақликни гапирсангиз “яхши гумонга” чақиришади.\nАбсуртлар кўп. Президентни танқид қилиб бўлмайди. У ҳақида яхши гумон қилиш керак. Гапирса ғийбат бўлади.\nАммо футболчини, мураббийни бемалол танқид қилса бўлади. Ҳеч ҳам ғийбатга кирмайди. Сизни гапиришдан тўхтатганлар, футболчиларни ёмонлашда олди сафларда эканига кўзингиз тушади.\nЎзбекистон ичидаги имомларни гапирса бўлмайди. Ғийбат бўлади. Яхши гумонга чақирилади.\nЛекин чет элдаги аҳли илмларни ётиб олиб танқид қилаверасиз. Айниқса, ўлганларни танқид қилса янада файзлироқ бўлади давра.\nАслида, бир қўшиқни айтаётганга ўхшаймиз, лекин сиз “бир мойчечак, икки мойчечак”, десангиз “йўқ, унақаси кетмайди. Бир вақ-вақа, икки вақ-вақа”, дейди.\nБир мавзуга тўхталсангиз “сен ўзинг нима қилиб қўйдинг?”, дейди. Мен ундан яхши дурадгор бўлишим, бир кунда 200 кг пахта теришим, яхши косиб, яхши инженер бўлишим мумкин. Мен амалдорларни танқид қилишим учун амалдор бўлишим шарт эмас. Тухумни тамини билиш учун, товуқ бўлиш шарт бўлмагани каби.\nХуллас, ўликларни ҳам, тирикларни ҳам гапирмаймиз. Ҳамма нарсадан розимиз – тилимизда, норозилик – дилимизда. Бизга шуниси маъқул. Гапирмаганимиз етмагандек, гапирганни ҳам ўзимизга ўхшатиб оламиз. “Жим, қамалиб кетасан” “оғзингни юм” “жим юрсанг бўлмайдими?”, деб. Олақарғалар ичида булбулга жой йўқ. Ҳамма бир-ҳил “қағилласа” зўр ярашади.\nБаракалла, азаматлар. Яхши ҳам саҳобалар, тобеинлар дуо қилиб ўтиравермаган. Агар, улар ҳам дуодан бош кўтармаганда дин сиз билан бизга етиб келмаган бўлармиди. Амалий ҳаракат фитна бўлади. Фитна бўлмаслиги учун… яна мавзуни бошига қараб кетяпман.\nҲа, дуо қилиб турайлик. Яхши бўлади. Кимдир бизга яхши ва фаровон ҳаётни совға қилади. Худди эртаклардагидек…


«Миллатинг ва исмингни ўзгартирсанг, Олимпиадаги борасан!» Ҳеч ким танимайдиган баскетбол юлдузи ҳақида ҳикоя\n«Миллатинг ва исмингни ўзгартирсанг, Олимпиадаги борасан!»...\n12.01.2018 10:24 0 801\nВася турган жойида ҳимоячидан тўпни қабул қилиб олиб, уни бўйи пастроқ шерикларига узатар ёки ўзи катта-катта қадамлари билан рақиб саватига ташлаб келарди.\nУни кўпчилик Увайс деб чақирмасди. Ишқибозлар учун у Вася эди – Вася чечен! Бўйи – 2 метр-у 32 сантиметр, оғирлиги – 190 килограмм! Ўзининг антропометрик хусусиятлари билан Увайс Ахтаев баскетбол майдонида ҳам, ҳаётда ҳам бошқалардан яққол ажралиб турарди. Спортчи ўз фаолияти давомида айтарли ютуқларни қўлга киритмаган бўлса-да, ўз даврининг энг кучли ва албатта, энг бўйи баланд баскетболчиларидан бири эди.\n1944 йилнинг феврал ойида 14 ёшли Увайс Ахтаев юз минглаб чечен ва ингушлар қаторида ўз ватанидан Қозоғистонга кўчириб юборилди. Марказий Осиёга жўнатилган эшелонларда одамлар совуқ, очлик ва терламадан азият чекишди, минглаб болалар йўл-йўлакай нобуд бўлди. Қолганлар уларни қисқа тўхташ жойларида қор тагига кўмишарди. Бўйи баланд, бақувват ўсмирни оиласи билан бирга Қарағанда шаҳрига олиб келишганида маҳаллий аҳоли келгиндиларни яхши қабул қилмади. Уларга на ер, на иш ва на озиқ-овқат беришди. Натижада яшаш учун кураш бошланди. Янгилар ўтин ва егуликларни ўғирлашни ўзларига касб қилиб олишди. Ана шундай жиноят устида милиция ходими икки метрлик ўсмирни тўртта шпал (темир йўлда релслар тагига ётқизиладиган ёғоч) кўтариб кетаётган чоғида қўлга олди. Посбон ҳайратда эди. Чунки оддий одам бундай ёғочнинг биттасини зўрға кўтара оларди. Милиция ходими Увайсни жазоламади, аксинча, спорт тўгарагига боришни маслаҳат берди. Кейинги икки-уч йил давомида йигитча бокс, кураш ва енгил атлетика спорт турлари билан шуғулланди. Айнан қайси ёш таркибида шуғуллангани эса бизга қоронғу. Зеро, Ахтаев нафақат ўз тенгқурларидан, балки катта ёшли эркаклардан ҳам бўй жиҳатдан анча устун эди.\nУвайснинг баскетболчи бўлишида мураббий Исаак Копелевичнинг хизмат катта. У девқомат ўспиринни Қарағандадаги спорт мусобақасида кўриб, Олмаотага кўчиб ўтишни ва диск улоқтириш майдонини баскетбол паркетига алмаштиршни таклиф этди. Ахтаев рози бўлди ва 1947 йилдаёқ маҳаллий жисмоний тарбия техникуми таркибида жисмоний тарбия институтлари ва техникумлари Бутуниттифоқ спартакиадасида иштирок этиш учун Ленинградга борди. Ана шундан кейин Вася Чечен – улкан ўйинчи сифатида бутун иттифоққа танилди. 232 сантиметрлик 17 ёшли марказий ўйинчига ҳамма қизиқа бошлади. Майдондаги ҳаракатлари, кийиниши, умуман ҳаёти билан қизиқувчилар унинг ортидан эргашиб юраверди. Кўнгилчан ва дилкаш Вася эса омма назарида бассейнда чўмилар, паркетга чиқар ва бир ўзи рақибларни алдаб ўтарди.\nТўпни Ахтаевга от!\nМарказ ўйинчисининг энг катта устунлиги – унинг бўйи эди. Вася турган жойида ҳимоячидан тўпни қабул қилиб олиб, уни бўйи пастроқ шерикларига узатар ёки ўзи катта-катта қадамлари билан рақиб саватига ташлаб келарди. Юқоридан узатилган тўплар ҳам Ахтаевнинг қўлига бориб тушар ва саватчадан ўрин оларди.\nУлкан гавда тез чопиш ва чаққон бурилишга имкон бермасди. Ахир оёқлар сал кам 200 килограмм юкни кўтариши лозим эди-да. Одатда у ўйиннинг охиригача чидолмасди. Бунга ноқулай пойабзал ҳам таъсир кўрсатар, 58 ўлчамдаги буюртама асосида тикилган оёқ кийим оғирлик таъсирида кўпга чидамас эди.\n«Увайс тўп билан жуда юмшоқ муомалада бўларди. Албатта, бўйдаги устунликдан фойдаланиб, тўпни қабул қилиш ва саватга туширишга ҳаракат қиларди. У жаримадан ҳам яхши фойдаланар, ҳимояда ундан ўтиш мушкул эди. Ахтаев баскетболни яхши тушунадиган ва ҳис қиладиган ақлли, зеҳни ўткир ўйинчи эди» – деб ёзади машҳур мураббий Александр Гомелский.\nАхтаев барча учун бирдек ноқулай рақиб бўлишига қарамай, фаолияти давомида айтарли ҳеч қандай унвон олмаган. У бутун фаолиятини собиқ Иттифоқ чемпионатининг ўртамиёна жамоаси «Буревестник»да ўтказган. Бироқ рақиб жамоалари учун улкан етакчига эга кичик клубни енгиш қанчалик қийин бўлганлигини тушуниш мумкин. Одатда мураббий ва ўйинчилар девдай рақибни қандай қилиб зарарсизлантириш йўлини қидиришарди. Собиқ ҳакам Эдуард Асриянц хотирлайди: «Динамо» билан ўйинда москваликлардан бири Ахтаевни қитиқлади ва у тўпни йўқотди. Айёрона ҳаракатдан ғазабланган Вася рақибининг оёғини босиб олди ва у ҳушидан кетди.\nСобиқ иттифоқ терма жамоасига Увайсдек ўйинчи керак эди. Аммо унга миллий жамоа либосида ўйнаш насиб этмади. Ахир у қувғин қилинганлардан эди. Буни инкор қилиб бўлмасди.\nБерия ва Олимпиада\n1952 йили Ахтаевни Хелсинкида бўлиб ўтадиган Олимпиададан бир қадам ажратиб турарди. Уни мамлакат терма жамоасига чақиришди. Айтишларича ўшанда унинг иши билан 1944 йилдаги қувғин раҳбари Лаврентий Бериянинг шахсан ўзи шуғулланган.\nУнинг миллатини билгач, Берия спортчидан фамилиясини ўзгартириб, миллатини яҳудий деб ёзишни талаб қилган. Копелевич деб аташларига рози бўлмаган Вася таклифни рад этиб, Олмаотага қайтган. Икки йилдан сўнг барибир терма жамоа либосида ўйнашга муваффақ бўлган Ахтаев Болгарияга учралган мағлубиятда айбдорлардан бири сифатида тилга олинган.\nУмуман олганда, мутахассислар томонидан Ахтаевнинг миллий терма жамоа учун қилган ишлари эътироф этилади. Жумладан, Александр Гомелский шундай дейди: «Ахтаев ва Круминш сингари баскетболчилар сабабли ўша пайтдаги иттифоқ терма жамоаси катта ўсишга эришди, Жаҳон чемпионати ва Олимпиада ўйинларида яхши натижалар қайд этилди. Айнан уларнинг шарофати билан мураббийлар йирик жуссали баскетболчиларни қидириб топиш ёки махсус тарбиялаш ҳақида ўйлай бошладилар. Бундай ўйинчиларсиз баскетболда катта муваффақиятларга эришиш қийин».\nКасаллик ва шахсий ҳайдовчи\n1957 йилда шифокорлар 27 ёшли баскетболчида қандли диабетни аниқлашди. Бир оздан сўнг Ахтаев зотилжам билан оғриди. Паҳлавон соғайиб кетса-да, профессионал фаолиятини давом эттира олмади. Икки йилдан сўнг Грознийга кўчиб ўтган спортчи мураббийлик билан шуғуллана бошлади. Чеченистон пойтахтида у икки қаватли уй қурди ва жимитдек Тамара исмли аёл билан тақдирини боғлади.\nАхтаевнинг тенгини топиш қийин бўлди. Улар 1956 йилда Увайснинг онаси орқали танишишган эди. Тамара ҳам аввалига қўрқиб кетди. «Албатта, у ҳақда эшитгандим, аммо бунчалик бўйи баланд эканлигини тасаввур ҳам қилолмасдим. Кўрганимда эса ҳушимдан кетишимга оз қолди. У мендан деярли икки баробар катта эди. Тақдир экан...», — деб эслайди баскетболчининг турмуш ўртоғи.\nУ доимо одамларнинг диққат-марказида эди. Кундалик ҳаётда ҳам турли тўсиқлар учраб турарди. Кийим, пойабзал — барчаси буюртма асосида тикилар, тунда эса 3 метрлик махсус кроватда ухларди. Увайс автомобилнинг ҳайдовчи ўриндиғига сиғмаганлиги сабабли ҳаётий ҳамроҳи Тамара унга шахсий ҳайдовчилик қиларди.\nАхтаев 1973 йилгача мураббийлик билан шуғулланди. Ўша йили у мушугини босиб олишдан чўчиб, зинадан йиқилиб кетди ва болдирини синдириб олди.\nУмрининг сўнгги палласида у кўплаб касалликлар билан оғриган бўлса-да, энг кўп безовта қилгани барибир ўша оёғи бўлди.\nУвайс Ахтаев 48 ёшида ҳаётдан кўз юмди. У ўлими олдидан одамлар кейинчалик ҳам баланд бўйига эътибор қаратмасликлари учун қабрини катта қилмасликларини васият қилди.\n44 ёшида бева қолган Тамара турмуш ўртоғини ёдга солувчи Грознийдаги ҳайҳотдек уйидан бир хонали хонадонга кўчиб ўтди. У умрининг охиригача турмушга чиқмади.\nСпорт баскетбол Ахтаев


Ғофуров: «Навбаҳор» ўзига ўхшамади» » Lochinlar.UZ\n» Интервью » Ғофуров: «Навбаҳор» ўзига ўхшамади»\nҒофуров: «Навбаҳор» ўзига ўхшамади»\nНаманганнинг "Навбаҳор" жамоаси Суперлиганинг биринчи даврасини 10 ўринда якунлади.\nФутболчиларга яратилаётган шароитлар, жамоанинг таркибига назар ташлайдиган бўлсак, бу ўрин улар учун сира муносиб эмаслигини кўриш мумкин. Иккинчи даврага тайёргарликни бошлаган "лочинлар" ўз қароргоҳларида машғулотларга зўр беришган. Биз бу борада "Навбаҳор"нинг тажрибали футболчиси Мирзоҳид Ғофуровнинг фикрлари билан қизиқдик.\n- Мавсум бошида жамоа катта мақсадлар, яхши ниятлар билан Суперлигага йўлга чиққанди. Лекин жамоа қайд этган натижалар яхши бўлмади. Бор имкониятидан фойдалана олгани йўқ. Умумий қилиб айтганда биринчи давра ҳусусида қандай хулосалар юзага келди?\n- Албатта, жамоамиз биринчи даврада ўз имконияти даражасида иштирок эта олмади. "Навбаҳор"га 10 ўрин ярашмайди. Жамоамизнинг омадсизлигига бир қатор объектив ва субъектив сабабларни келтиришим мумкин. Ўз майдонимиздаги учрашувларда "Сўғдиёна", "Андижон"га имкониятни бой бериб қўйганлигимиз, шунингдек Суперлига дебютанти "Турон" билан (0:0) ҳисобидаги дуранг ўйнаганимиз ҳам очколаримизга, турнир жадвалидаги ҳолатимизга ўз таъсирини ўтказди. Таъкидлаш жоизки, жиззахликлар ва андижонликлар шу кунгача Наманганда ғалаба қозона олишмаганди. Афсуски, "Навбаҳор"нинг мазкур ёқимли анънаси бу мавсумда барҳам топди. Бундан келиб чиқдики, жамоа биринчи даврада ўзига ўхшамади.\n- Барқарорсизликда ҳамма турли сабабларни рўкач қилиб кўрсатмоқда. Жамоанинг ичидаги футболчи сифатида сиз бу борада нима, дея оласиз?\n- Барқарорсизликнинг сабаби кўп. Янги мавсумга Нўъмон Ҳасанов қўл остида тайёргарлик кўргандик. Илк турдан сўнг мураббий истеъфога чиқарилди ва Виктор Жалилов тайинланди. Янги мураббийнинг услубига ҳам мослашиш учун вақт талаб этилади. Бундан ташқари янги келганлар билан майдонда ўзаро чиқишиб кетишга фурсат керак бўлди. Муваффақиятсизликка шу омилларни сабаб сифатида кўрсатган бўлардим.\n- Самвел Бабаян яқинда "Навбаҳор"да маслаҳатчи мураббий сифатида иш бошлади. Футболчилар уни қандай қарши олди?\n- Самвел Бабаян юртимизнинг таниқли мураббийларидан бири. Шу боис Самвел Вячеславовични футболчилар илиқ қарши олишди.\n- Суперлигада танаффус юзага келди. Жамоалар айни пайтда иккинчи даврага тайёргарликни бошлаб юборишган, шулар қаторида "Навбаҳор" ҳам. Биринчи даврадаги омадсиз иштирокдан сўнг иккинчи даврада бошқача натижалар кутилиши табиий...\n- Иккинчи даврада "Навбаҳор" ўзгача ўйин намойиш этиб, ижобий натижалар қайд этади, деб ўйламан.\n- Чемпионатимизда ёзги трансферлар ойнаси очилди. Бошқа жамоалардан янги чорловларни қабул қилдингизми?\n- Бир қатор жамоалардан таклифлар бўлди. Лекин "Навбаҳор" билан амалдаги шартномам борлиги учун мазкур таклифлар билан қизиқмадим. Иккинчи даврада ўз ўйиним билан жамоамизнинг ғалабаларига муносиб ҳисса қўшиш ниятидаман.скачать dle 10.4фильмы бесплатно\nЛазизбек 13-07-2021 22:08


“БЕШИНЧИСИ БЎЛМАНГ, ҲАЛОК БЎЛАСИЗ !” - Hidoyat.uz\nАсосий саҳифа Мақолалар “БЕШИНЧИСИ БЎЛМАНГ, ҲАЛОК БЎЛАСИЗ !”\nЧоп этилди Avgust 15, 2020 “БЕШИНЧИСИ БЎЛМАНГ, ҲАЛОК БЎЛАСИЗ !”da fikr bildirishni o'chirish\nАллоҳ таоло ислом шиорларини қадрлашга тарғиб қилган ва уларни топташ, масхара қилишдан қаттиқ қайтарган. Жумладан, Ҳақ таоло Қуръони каримда бундай дейди: “Эй, имон келтирганлар! Аллоҳнинг (ҳажга доир) шиорларини, “Ҳаром ой” (ҳаж ойлари)ни ҳалол деб ҳисобламангиз…!” (Моида сураси 2-оят). Яна бир ояти каримада: “(Гап) шудир. Яна кимки Аллоҳнинг шиорлари (қурбонликлар)ни улуғ деб билса, бас, албатта, (бу) дилларнинг тақвосидандир” (Ҳаж сураси 32-оят), – деб хитоб қилган.\nшариатимизда улуғланган зотлар – пайғамбарлар, саҳобалар, тобеинлар, авлиёлар, уламолар, илм аҳллари, динимиз хизматчилари;\nмуҳим саналар – жума куни, Рамазон ойи, икки ийд, муқаддас ойлар;\nқолаверса, ибодат буюмлари бўлмиш тасбеҳ, салла, жойнамоз, қурбонлик жонлиғи ва ҳоказо.\nБиз бугун ахборот технологиялари ривожланган асрда яшаяпмиз. Бугун савоб қозониш имконияти қанчалик кенг бўлса, гуноҳга ботиш йўллари ҳам шунчалик кўп. Мўмин-мусулмон киши ҳар доим эҳтиёт бўлиши, бўлар-бўлмас гапларни айтавермаслиги, тилини тийиши ва ҳар ким ҳақида яхши гумонда бўлиши зарур. Акс ҳолда, кимнинг қай аҳволда Парвардигори оламнинг ҳузурига боришни ҳеч ким билмайди. Бунга тарихда мисоллар кўп.\nТасаввуфнинг йирик муршидларидан Юсуф Ҳамадоний ҳазратлари бир куни ваъз қилаётганларида жамоа орасидан ҳофизи каломуллоҳлиги билан танилган, 16 йил давомида Рамазон ойида таровиҳ намозларида Қуръони каримни бирор луқмасиз хатм қилган бир киши савол берибди. Шайх ҳазратлари унга: “Сизнинг саволингиздан дўзахнинг ҳиди келяпти”, – дебдилар. Ҳақиқатан, ўша одам кўп вақт ўтмай, диндан қайтиб, имонсиз ўлган экан. Аллоҳ асрасин!\nҲаммамиз ҳар куни намозларимизда такрорлайдиган бир сура бор. 111-чи сура – Масад сураси. Бу сурада Пайғамбаримиз алайҳиссаломнинг амакиларидан бири, ашаддий кофир Абу Лаҳаб ва унинг бетавфиқ хотини Умму Жамилнинг жазоланиши, ҳар икки дунёдаги тортадиган азоб-уқубатлари ҳақида ҳикоя қилинади.\nАбу Лаҳабнинг асл номи Абдул Уззо бўлиб, “Уззо бутининг қули” деган маънони англатади. Аллоҳ таоло ўз қулини “бут қули” деб атамади, балки уни “Абу Лаҳаб” – алангали, деб лақаблади. Бу ердаги аланга икки нарсага далолат қилади. Бири унинг юзи доимо қизариб турганидан шу лақаб берилган бўлса, иккинчидан, охиратда дўзах алангасида ёниши муқаррар эканига далолатдир.\nАбу Лаҳаб билан унинг хотини Жаноби Пайғамбаримиз Муҳаммад алайҳиссаломга энг кўп азият етказган кофирлардан ҳисобланади. У(Абу Лаҳаб) тўғрисида “Абу Лаҳабнинг қўллари қурисин (ҳалок бўлсин)!” – деди Худои таоло. Ва “Ҳалок бўлди ҳам. Яқинда (у) алангали оловда куяжак!” – деб Аллоҳ таоло бизларга хабар бермоқда. Бетавфиқ хотини эса тиканли ўтинларни териб келиб, Расулуллоҳ алайҳиссалом юрадиган йўлларига ташлар экан. Сурада унинг бўйнида ўтин боғлаб юрган арқони боғлиқ ҳолда эри билан бирга жаҳаннамга тушажаги тўғрисида баён этилган.\nЭътибор беринг-а, Аллоҳ таоло айнан Абу Лаҳаб ҳақида алоҳида, беш оятдангина иборат сура нозил қилди. Ваҳоланки, Аллоҳ таоло Абу Лаҳаб ҳикоясини Қуръони каримнинг бирор узун сураси ичига жойласа ҳам бўлар эди. Лекин ундай бўлмади. Балки… ҳар бир банда тириклик пайтида қилган ишларини ҳисоб-китоб қиладиган кун – Қиёмат кунигача 7 ёшдан 70 ёшгача инсонларга эслатма бўлиб туриши учун, ақл-идрокли, зеҳн-заковатли, фаҳм-фаросатли бандалари бундан ибрат олишлари учун энг қисқа суралардан қилиб, ёдлашга ҳам осон қилиб қўйди.\nУчинчи мисолни эса… ҳар биримиз ён атрофимизга диққат билан назар солсак ҳам кўрамиз, ёшлари улуғларни тингласак ҳам эшитамиз, ота-онамиздан сўрасак ҳам биламиз, ақл-заковат, фаҳм-фаросат номли Худо бандасига берадиган беқиёс улуғ неъматларини ишга солсак ҳам англаймиз! Чунки бундай мисоллар ўтмишда ҳам, ҳозирги ҳаётимизда ҳам жуда-жуда кўп! Уларни кўриш учун ва тушуниб етиш учун катта-катта олийгоҳларда ўқишлик шарт эмас! Мадрасаларда ё ислом академияларида таҳсил олишлик шарт эмас! Институт-университетларда, Арабистонларда ё чет элларда илм ўрганиш шарт эмас! Мутлақо шарт эмас! Асло!\nБалки Худо берган ақлимиз билан фикрласак, қалб кўзимиз билан назар солсак, ҳақиқий ўзбек табиатига хос ва чин мўмин-мусулмон тушунчасига мос ўйласак, бу дунёнинг ишлари фақатгина калькулятор орқали ё математика формулалари билангина эмас, балки ҳаёт қонунлари, одоб аксиомалари, ахлоқ қоидалари билан ечими топилиши бор ва аччиқ ҳақиқатлигига иқрор (!) бўламиз… Зеро бу ёруғ дунёнинг ишлари ҳаммаси ҳам кўз билан кўринавермас экан, балки инсон нафақат ўз кўзи билан, ҳатто микроскоп кўзи билан, компьютер кўзи билан ҳам кўришга ожиз эканлигини ҳис этади одам… Бу дунёда инсон кўра олмайдиган, ақли ожизлик қиладиган, Парвардигори оламнинг қанча-қанча сир-асрорлари билан муҳрланган, Ўзининг бетакрор ва беқиёс ҳикматлари билан нақшланган беҳисоб-беҳисоб саноатлари мавжудлигига тан беради инсон…\nБашариятнинг энг хайрлиси, Коинот султони Ҳазрат Расулуллоҳ саллаллоҳу алайҳи ва салламга Абу Лаҳаб жуда кўп озор берди. Бежиздан бежизга Қуръони каримда Парвардигори олам Абу Лаҳабнинг оқибатида хусусида: “Яқинда (у) алангали оловда куяжак!” дегани йўқ!\nБиринчидан, Жаноби Пайғамбаримизга тош отиш учун оёғи билан юриб борди.\nИккинчидан, қўли билан тошни кўтариб, Пайғамбаримизга отмоқчи ҳам бўлди.\nУчинчидан, Жаноби Пайғамбаримизга тили билан азият етказди.\nТўртинчидан, Пайғамбаримизни қалби билан ёмон кўрди.\nБугун мана шундай улуғ Пайғамбарларнинг меросхўрлари бўлмиш уламоларимизга, имом-хатибларимизга, диний соҳа вакилларига тош отаётган, уларга маломат ёғдириб, таъна қилаётган ғаламислар тарихнинг аччиқ ҳақиқатларидан, Аллоҳнинг Каломидан хулоса чиқаришса, ёмон бўлмас эди. Юқорида зикр этилган Юсуф Ҳамадоний ҳазратларига беодоблик қилган ва унинг беодоблигини такрорлаётганлар ҳамда Абу Лаҳаб қилган тўрт хил ҳаракатни қилиб кўрганлар ёки бирортасини қилаётганлар Аллоҳ таолонинг Ўзи уларнинг “ишларини тўғрилаб қўйиши”ни ҳаёлларига ҳам келтира олмайдилар. Сабаби – ундай кимсалар узоқни кўраолмайдилар. Чунки улар “оқ” билан “қора”ни, “оғир” билан “енгил”ни, “паст” билан “баланд”ни, “узоқ” билан “яқин”ни, “аччиқ” билан “ширин”ни, “ўнг” билан “чап”ни, “савоб” билан “гуноҳ”ни, “тўғри” билан “нотўғри”ни, “дўст” билан ”душман”ни фарқига бормайдилар, бир-биридан ажрата олмайдилар. Минг афсуски, Худоим таоло шунақа ақл бермаган.\nКимки мазкур етти хил инсонларни ҳурматларини жойига қўймас экан, ундайларга Юсуф Ҳамадоний Ҳазратларига “ақлли”лик қилганнинг ё Жаноби Пайғамбаримизга “доно”лик қилган Абу Лаҳабнинг ҳолатларини Худоим таоло тайёрлаб қўйган! Буни тушуниб етиш унча қийин эмас. Шунинг учун ҳам 111-чи сура Масад сурасини Аллоҳ таоло 7 ёшдан 70 ёшгача инсонларга эслатма бўлиб туриши учун, ақл-идрокли, зеҳн-заковатли, фаҳм-фаросатли бандалари Қиёмат кунигача бундан ибрат олишлари учун энг қисқа суралардан қилиб, 5 оятдангина иборат қилиб, ёдлашга ҳам осон қилиб қўйган.\nТилим бор экан деб ҳар хил нарсаларни сайравериш ҳам ақлли инсоннинг иши эмас экан. Яна бир жиҳат, сўз эркинлиги дегани – исталган нарсани ҳеч қандай масъулиятни ҳис қилмасдан айтиш, ёзиш, тарқатиш дегани эмас. Балки ҳар бир сўз учун жавоб бера олиш масъулиятидир.\nОлдига келганни емоқ – ҳайвоннинг иши,\nҲар бир инсон айтаётган гапи, турли гаджетлар орқалими ё жонли ҳаётдами тарқатаётган ахбороти учун Аллоҳ таоло олдида ҳам, мўмин-мусулмонлар олдида ҳам, жамият аъзолари ва давлат қонунлари олдида ҳам жавобгардир! Бу меъёр дунёвий қонун-қоидаларда ҳам, диний таълимотимизда ҳам қатъий белгилаб қўйилган!\nЖаноби Пайғамбаримиз Расулуллоҳ саллаллоҳу алайҳи васаллам шундай деганлар: “Одамларга раҳбар (бошлиқ), маъмур (шу ишга буюрилган киши) ёки риёкор (иккиюзламачи, мутакаббир) сўзлайди” (Имом Ибн Можа ривоятлари).\nАллоҳ таолонинг шиорларини оёқости қилиш, улардан бирортасини масхара қилиш, камситиш, беҳурмат қилиш, хўрлаш, менсимаслик, хор қилиш мўмин кишининг, Худо сақласин, кофир бўлишига сабаб бўлиши мумкин.\nОта-оналаримиз нафақат динимиз пешволарига, нафақат олиму уламоларимизга, балки шариатимиздаги мустаҳаб ва одоб амалларига ҳам қаттиқ эътиборли бўлганлар. Улар одоблари гўзаллигидан илм аҳллари билан нимовоз билан, ўзларини паст тутиб сўзлашишган, бетгачопарлик қилишмаган, бирор нарсани билишса ҳам ўзларини билмаган кишидай кўрсатишган, хулқлари чиройлилигидан тасбеҳлари кўксиларидан пастга тушмаган. Жойнамозларини ҳам эҳтиёткорона, оёқ остида қолдирмасдан, меҳр билан алоҳида баланд жойларга қўйганлар. Масжид атрофидан меҳр билан оҳисталик билан ўтганлар. Азон айтилаётганда меҳр билан беҳуда сўз айтмаганлар. Араб ёзувидаги матнлар битилган ашёларни меҳр билан эҳтиётлаб сақлаганлар. Нима сабабдан? Чунки улар динга алоқаси бор ҳар бир инсонга, ҳар бир нарсага АЛОҲИДА ОДОБ билан муомала қилганлар! Чунки улар динга алоқаси бор ҳар бир одамга, ҳар бир нарсага ЎЗГАЧА МЕҲР билан муносабат қилганлар! У одоб – БЕТАКРОР ОДОБ!!! У меҳр – БЕҚИЁС МЕҲР!!!\nИмом Абу Довуд Абу Умома разияллоҳу анҳудан ривоят қилган ҳадиси шарифда Расулуллоҳ саллаллоҳу алайҳи васаллам айтдилар: “Ўзи ҳақ бўлcа ҳам талашиб-тортишмаган киши учун – жаннат чеккароғидан уй берилишига, ҳазиллашиб бўлса-да ёлғон гапирмаган киши учун – жаннатнинг ўртасидан уй берилишига, хулқини гўзал қилган киши учун эса – жаннатнинг энг юқори қисмидан уй берилишига мен кафилман” .\nБирор қариндошингиз, дўстингиз ёки яқинингизни зиёрат қилиш учун отландингиз. Бироқ йўл-йўлакай борар манзилингиздан адашиб қолдингиз. Шу аснода дуч келган инсондан: писта ва қурут сотувчидан, пиёдалардан, хуллас, йўлингиздан ким чиқса, ўшандан манзилни сўрайсиз. У нима деса, яъни ўнгга деса – ўнгга, чапга деса – чапга, ортга қайтинг деса – ортга қайтасиз. Унинг сўзларига (гарчи алдаётган бўлса ҳам) сўзсиз итоат этасиз. Шундай эмасми?..\nБугун ҳаммамиз автомобиль минамиз. Лекин уни таъмирлашни барчамиз билмаймиз-ку. Кўпчилик метродан фойдаланади. Лекин бу транспорт воситасини ҳамма ҳам таъмирлай олмайди-ку. Худди шундай самолётга учишни яхши кўрамиз. Лекин уни бошқаришни, таъмирлашни билмаймиз-ку.\nТишимиз оғриса, тикувчига бормаймиз. Стоматологга борамиз. Нега? Чунки тишимизни тикувчи эмас, тиш дўхтири даволайди. Юрагимиз оғриса, кардиологга борамиз. Мутахассис шифокорларнинг айтганларига сўзсиз риоя қиламиз.\nХалқимизда бир мақол бор: “Чумчуқ сўйса ҳам қассоб сўйсин”. Ҳақ гап! Бугун олимликни даъво қилаётган, диний уламолар ҳақларида турли хил гапларни гапираётган айрим нокаслар шуни яхши билишлари лозимки, дин илми ўйинчоқ эмас! Бу динга Холиқимиз Аллоҳ таоло Ўзининг ҳукмларини боқий қилиб қўйган! Демак, ким дини мубинимизнинг устидан кулса, уламоларимизни, муфтий ҳазратларини, имом-домлаларимизни, динимиз ходимларини мазах қилса, Аллоҳни масхара қилган бўлади.\n…Йўлимиздан адашсак, пистачининг кўрсатмасига риоя қиламиз-у, тишимиз оғриса, тиш дўхтирига итоат этамиз-у, кардиолог маслаҳатларини тинглаймиз-у, лекин сизу бизга Аллоҳнинг каломидан, Муҳаммад саллаллоҳу алайҳи ва салламнинг муборак ҳадиси шарифларидан, уламоларнинг кўрсатмаларидан, азиз авлиёларнинг кароматларидан сўзлайдиган аҳли илмларни писанд этмаймиз. Нега??! Ёки шунчалик аллома бўлиб кетдикми? Илм-билимларимиз бошимизга сиғмасдан интернетдан жой излаяпмизми?\nПайғамбаримизнинг чизиб берган чизиқларини бузиб ўтишга қайси ноинсофнинг хадди сиғади? “Уламолар – пайғамбарлар меросхўрларидирлар” деган Он Ҳазратлари саллаллоҳу алайҳи васалламнинг муборак кўзларига қайси юзимиз билан қараймизу, олдиларида қайси бетимиз билан турамиз? Ношуд бўлиб қолмасмиканмиз?\nАбдураҳмон ибн Абу Бакрадан, у зот оталаридан ривоят қиладилар, Расулуллоҳ саллаллоҳу алайҳи васаллам айтдилар: “Олим бўлинг ёки ўрганувчи бўлинг ёки эшитувчи бўлинг ёки илм аҳлига муҳаббатли бўлинг, аммо ҳаргиз бешинчиси бўлманг-ки, ҳалок бўласиз” (Имом Байҳақий ривоятлари).\nЖаноби Пайғамбаримиз Расулуллоҳ саллаллоҳу алайҳи васаллам марҳамат қиладилар: “Ким озига шукр қилмаса, кўпига ҳам шукр қилмайди. Одамлардан бўлган яхшиликка миннатдорчилик изҳор қилаолмаган одам, Худога ҳам шукр қилаолмайди” (Имом Бухорий ва Имом Муслим ривоятлари).\nДоно халқимиз айтади:\n“Яхшига қилсанг яхшилик, ҳам айтади, ҳам қайтади.\nЁмонга қилсанг яхшилик, на айтади, на қайтади”.\nМуҳтарам азизлар! Умримиз – саноқли. Вақт-соати етиб, албатта, Аллоҳ таолога омонатимизни топширамиз. Келинг, шу тўрт кунлик ҳаётимизни бировларга маломат тошларини отиш, таъна қилиш, ғийбат, бўҳтон, туҳматлар тўқиш, фитналар уюштириш ўрнига эзгу ишларга сарфлайлик. Шояд қилган яхшиликларимиз охиратимизга захира бўлса!


Янгиободда ҳужжат топшириш жараёнлари қандай кечмоқда? » Янгиобод тумани ҳокимлиги расмий сайти\nЯнгиобод тумани ҳокимлиги » Янгиликлар » Янгиободда ҳужжат топшириш жараёнлари қандай кечмоқда?\n08 июль 2019 йил\nТалаба деган номга сазовор бўлишни ким ҳам ҳоҳламайди, дейсиз.\nАлбатта талаба бўлиш осон эмас, бунинг учун доимий ҳаракат, китоб мутолааси, кечани-кундузга улаш. Эҳ-е, қанчалар машаққатли жараён. Қийинчилик ортидан эса яхши, қувончли кунлар келади.\nАвваллари битта ОТМ ҳужжат топшириш учун ёшлар эрталабдан-кечгача навбат кутиб ўтиришар эди. Битта ҳужжат бўлмаса, уни тайёрлаш учун югур-югурини айтмайсизми? Тиббий маълумотномани олиш бир даҳмаза, турар жойдан маълумотнома олиш эса устига устак оворагарчилик эди.\nЭнди, бошқа вилоятга бориб келиш харажатлари-ю, фарзандини еталаб олган ота-оналарнинг ўзга шаҳарларда ижара излаб сарсон бўлганини айтмайсизми? Яшириб нима қилдик, буни ҳаммамиз яхши биламиз.\nБугунги жараёнларга назар ташласангиз қанча енгилликлар, имкониятлар яратилди. Бир эмас, 5 та ОТМдан 3 тасига ҳужжат топшириш мумкин. Энг қувонарлиси шуки, тест синовларига бор йўғи бир мартагина кирасиз бундан ташқари, имтиҳон бўладиган жойни ҳам ўзингиз танлайсиз. Бундай шароитларни билган, кўрган ҳар қандай инсон яна бир бор бахтини синаб кўргиси келади-да. Хаттоки, 72 ёшга тўлган аёлнинг ҳужжат топширишига нима дейсиз?\nҲужжатлар қисқартилганлигига ишонч ҳосил қилиш, фарзанди билан ўқишга ҳужжат топшириш учун келган Абдукаримов Сидиқов Янгиобод туман Давлат хизматлари марказига мурожаат этди. Ота-она яратилган қулай шароитларнинг гувоҳига айландилар.\nҚизининг ёнида бўлишни хоҳлаганлариданми ҳужжат топшириш вақтида ходимлардан билмаганларини сўраб олишди. Сўраган нима керак дерсиз, ахир улар туманда жойлашган “Сармич” МФЙ Пастки Сармич қишлоғида истиқомат қилишади.\nУ ерлик ёшларга ҳам билганларини етказиш учун маълумотлар бўлиши лозим. Шаҳноза Абдужабборова ота-онасининг маслаҳатига кўра Гулистон Давлат университетига ҳужжат топширди. Қолган 2 та ОТМ ни айнан уларнинг розилиги билан танлади. Хуллас, Шаҳноза учун бугунги кун танлови ота-онасининг кўмаги билан бўлди.\nШаҳнозанинг ҳужжат топширишини кузатиб ўтирган Зулхуморхон Турсунқулова жорий йил туман Агроиқтисодиёт касб-ҳунар коллежини тамомлади. Болаларга бўлган меҳридан бўлса керак Гулистон Давлат университетининг мактабгача таълим йўналишини танлади.\nБу йил битирган абитуриентлар учун тўлов йўқлиги, 10 дақиқани ичида ҳужжат топшириш, бир эмас 3 та ОТМ танлаш очиғини айтсам бундай шароитдан хурсанд бўлдим. Айни вақтда тест имтиҳонларига тайёргарлик кўриб боряпман. Насиб бўлса талаба бўламан, -дейди мурожаатчи.\nҲужжат топшириш жараёнлари 15 июндан бошланган бўлса шу кунга қадар Янгиобод туман ДХМнинг ўзида 130 дан ортиқ абитуриентларнинг ҳужжатлари қабул қилинди. Ёшлар орасида энг кўп танланган ОТМ бу Гулистон Давлат университети ҳисобланади 127 та ҳужжат.\nТопширганларнинг 57 нафари касб-ҳунар коллеж битирувчилари бўлса, 11-синфни тамомлаганлар 70 нафарни ташкил этади.\nЯнгиобод туман ДХМ\nҲужжатларни қабул қилиш ва тақдим\nэтиш бўлими бошлиғи\nЯнгиобод тумани абитуриентлардан ҳужжатларни қабул қилиш бўйича вилоятда биринчи бўлиб турибди


Японияда дунёдаги энг кучли лазер яратилди\n09:52 / 30.07.2015\nОсака университети тадқиқотчилари гуруҳи дунёдаги энг кучли лазер яратди. У чиқарадиган нур 2 петаватт кучга эга. 92 м узунликка эга ушбу хавфли кашфиёт LFEX (Laser for Fast Ignition Experiments) номини олди.\nЛазер, ўзининг кучига қарамай, катта энергия талаб қилмайди. У қўллайдиган жоуллар миқдори микротўлқинли печнинг кўрсаткичлари билан бир хил. Аммо катта шиддатга уни шакллантиришнинг кичик муддати ҳисобига эришилади. Янги лазер 2 пикосекунд узунликдаги нурни шакллантиради, шу боис чиқишда улкан кучдаги нур олинади. Бу эффектга лазер оқимини кучайтириш вазифасини бажарувчи шиша лампалар силсиласи ёрдамида эришилади.\nКелажакда тадқиқотчилар гуруҳи 2 петаватт қувватга эга лазер яратишни режалаштирмоқда.


Мирзо Улуғбек ҳайкали пойига гуллар қўйилди 21.09.2021\n21 сентябрь - Самарқанд давлат университети куни муносабати билан байрам тадбири ўтказилди 21.09.2021\nМирзо Улуғбек мадрасасида “Самарқандда олий таълим тарихи” мавзусида кўргазма бўлиб ўтди 21.09.2021\n21 сентябрь -\tСамарқанд давлат университети куни муносабати билан байрам тадбири ўтказилди 21.09.2021\nСуннатилло Муҳиддинов: "Мирзо Улуғбэк томонидан Самарқандда ҳақиқий академияга асос солинган" 20.09.2021\nМақсадимиз холислик , шаффофлик, адолат...\nСамарқанд давлат университетида вокал санъати: анъанавий хонандалик (кундузги) таълим йўналиши бўйича имтиҳонлар икки босқичда олиб борилмоқда.\nБиринчи босқичда абитуриетларнинг анъанавий хонандалик бўйича билимларини: мақом, миллий мусиқа санъати, мусиқага овоз тонининг тушиши, овоз имкониятлари, бўлажак педагогик маҳоратлари синовдан ўтказилмоқда. Иккинчи босқичда назарий билимлар баҳоланмоқда. Ижодий имтиҳонни холис, шаффоф ўтказиш учун Юнус Ражабий номидаги Миллий мусиқа санъати институтидан Ўзбекистон халқ ҳофизи Эркин Рўзматов, катта ўқитувчи Умид Эшонхўжаев ҳамда Ўзбекистон давлат консерваторияси доценти Барно Шоҳназаровалар таклиф этилган.\n-Имтиҳон жараёнида абитуриентларимиз учун барча имкониятлар яратилган, мен вокал ижрочилиги бўйича “Прёха”, “Гул юз ичра” асарларини куйладим,-дейди абитуриент Озода Раҳмонова. - Шаффофликни таъминлаш мақсадида имтиҳон олувчи ўқитувчилар бошқа олий таълим даргоҳларидан чақирилганлиги мени жуда қувонтирди.\n-Мен касбий-ижодий имтиҳонда “Боғи Сарой” маҳалласидан вакил сифатида қатнашябман, имтиҳон жараёнида абитуриентларнинг баҳолари уларнинг кўз олдида адолатли қўйилаётганига шахсан гувоҳман, - дейди Раъно Aзимова. - Aбитуриентларимиз бундан жуда мамнун.\nКасбий ижодий имтиҳонлар шунингдек, Самарқанд давлат университетининг Ўзбекистон - Финландия педагогика институти жисмоний маданият факультети (сиртқи таълим) йўналишида ҳам бўлиб ўтмоқда. Бунда абитуриентлар 100 ва 1000 метрга югуриш бўйича ўзларининг жисмоний тайёргарлигини синовдан ўтказмоқда.\n-Бугун Самарқанд давлат университетида ижодий имтиҳонларнинг тўртинчи куни. Ёшлар имтиҳонга ўзгача шижоат билан киришган,- дейди халқ депутатлари Самарқанд шаҳар Кенгашидаги Ўзбекистон Миллий тикланиш демократик партияси гуруҳи раҳбари, депутат Шоҳрух Aлибеков. – Ижодий имтиҳонларда маҳалла фаоллари, ИИБ, прокуратура, Ёшлар ишлари агентлиги ва бошқа жамоат ташкилотлари вакиллари кузатуви сифатида қатнашмоқда. Бу жараёнларни холис ўтишини таъминлайди.\nСамДУ Ахборот хизмати ходими\nШавкат AКРАМОВ олган суратлар


00:00 / 09.02.2007 | eski savollar | 3322\nАссалому алйкум шайҳ ҳазратлариБизнинг имом қуръон ўқишда ги одоблар ичида фарз намозларида замсурани бирор бир сурани бошидан бошлаб оҳиригача ўқиш қуръоннинг одоби экан. Менинг саволим каттароқ сурани зам қимоқчи бўлсам уни иккига бўлиб зам қисам бўладими қуръон одобларини бузмаган бўламанми?Исломда кишини ғийбат қилиш ундаяҳши фазилатларини ҳам унинг ёғида гапириш ғийбат ҳисобланадими (Умуман у ҳақда гапириш ҳам шунг ичига кириади)?Умуман қандай гапларни гапириш ғийбат бўлиб ҳисобланмайди?&гт;\nФарз намозларда битта сурани бир ракъатда ўќиш афзал.ЃИЙБАТЃийбатнинг луѓатдаги маъноси бир нарсанинг кўздан тўсилишидир.Уламолар ѓийбатни ќуйидагича таърифлайдилар:Журжоний: «Ѓийбат инсоннинг бор айбларини унинг йўќлигида зикр ќилишдир», деган.Муновий: «Ѓойибнинг айбини зикр ќилиш», деган.Ѓийбатнинг энг мукаммал таърифи ќуйидаги ћадиси шарифда келгандир. Имом Абу Довуд Абу Ћурайра розияллоћу анћудан ривоят ќилинган ћадисда ќуйидагилар айтилади:«Эй Аллоћнинг Расули, ѓийбат нима?» деб сўрашди. Расули акрам алайћисоллоту вассалам: «Биродарингни ўзига ёќмаган нарса билан эслашинг», дедилар. Шунда:«Биродаримда мен айтган нарса бўлса-чи, бунга нима дейсиз?» дейишди. Пайѓамбаримиз алайћиссалом: «Агар айтганинг унда бўлса, ѓийбат ќилган бўласан, аммо бўлмаса, бўћтон ќилган бўласан», деб жавоб ќилдилар.Ѓийбатнинг ћаром, гуноћи кабиралардан эканлигини ћамма уламолар бир овоздан таъкидлаганлар. Ѓийбат наќадар ќабић ва наќадар ёмон эканлиги «Ћужурот» сурасида баён ќилинади: «Баъзиларингиз баъзиларингизни ѓийбат ќилманглар. Сизлардан бирорталарингиз ўзининг ўлган биродарининг гўштини ейишни яхши кўрурми? Ћа, ёмон кўрасизлар. Аллоћдан ќўрќинглар! Албатта, Аллоћ тавбани кўп ќабул ќилувчи ва раћмлидир», деган (12 -оят).Абу Барза Асламийдан ривоят ќилинади:«Расулуллоћ соллаллоћу алайћи васаллам: «Эй тили билан иймон келтириб, дилида иймон келтирмаганлар, мусулмонларни ѓийбат ќилманг ва уларнинг камчиликларини ќидирманг. Кимки, уларнинг камчилигини ќидирса, Аллоћ таоло ўша одамнинг камчилигини ќидиради. Аллоћ кимнингки, камчилигини ќидирса, унинг уйидан шарманда ќилган ћолатда чиќаради», дедилар».Абу Довуд ривоят ќилган.Охиратда ћам ѓийбатчилар жазосиз ќолмайдилар. Анас ибн Молик розияллоћу анћудан ривоят ќилинади:«Расулуллоћ соллаллоћу алайћи васаллам: «Мерожга чиќќанимда мисдан бўлган тирноќлар билан юзлари-ю кўксиларини тирнаётган бир ќавмнинг олдидан ўтдим. Мен:«Эй Жаброил, улар ким?» деб сўрадим.«Булар у дунёда одамларнинг гўштини еб, обрўларини тўкканлар», деб жавоб берди».Абу Довуд ва Аћмад ривоят ќилган.Мўмин-мусулмонлар ѓийбатдан четланибгина ќолмасдан, бошќа ѓийбатчиларнинг оѓзига уриб, ѓийбатга йўл ќўймасликка ћаракат ќилишлари матлубдир.Саћл ибн Муоз ибн анас Жућунийдан ривоят ќилинади: «Расулуллоћ соллаллоћу алайћи васаллам:«Кимки, бир мўминни ѓийбатчи мунофиќдан ћимоя ќилса, ќиёмат куни Аллоћ таоло унинг гўштини дўзах ўтидан ћимоя ќилувчи фаришта юборади. Кимки, бир мўминни сўкмоќчи бўлиб, уни ѓийбат ќилса, Аллоћ таоло уни гапидан ќайтмагунича жаћаннам кўприги устида ушлаб туради», дедилар».Аћмад ривоят ќилган.Ѓийбатчига ќулоќ солган унинг шеригидир. Фаќат унинг гапини тили билан инкор ќилсагина ѓийбат эшитганлик гуноћидан ќутилади. Агар очиќ инкор ќилишдан ќўрќса ќалби ила инкор ќилсин ва гапни бошќа тарафга буриш ёки туриб кетишга ћаракат ќилсин.ЃИЙБАТНИНГ САБАБЛАРИ ВА ИЛОЖИЃийбатнинг сабаблари жуда кўп, баъзисини эсга оламиз:1.\tАччиѓини тўкиб солиш.Бир одам бошќасининг аччиѓини чиќарган бўлса, аччиѓи чиќќан уни ѓийбат ќилиш ила ундан ўч олишга ћаракат ќилади.2. Тенгдошлар ва ћамсућбатларга шерик бўлиш, уларнинг гапини ќўллаб ќувватлаш.Таниш билиш ёки улфатлар бировнинг ѓийбатини ќилаётган бўлсалар, уларга ёќиш ва яхши кўриниш ниятида ќўшилади. Буни ўзича одамгарчилик деб ўйлайди. Аслида эса гуноћга шерик бўлади.3. Ўзининг обрўсини кўтариш учун бировни айблаш.Мисол учун фалончи жоћил, фаћми йўќ дейди ва ўзини илми ва ўткир фаћмли ќилиб кўрсатишга уринади.1.\tЋасад.Одамлар бир кишини маќтаётганлари учун ћасад ќилади ва уни ѓийбат ќилиб обрўсини тўкиш пайидан бўлади.2.\tЎйин кулки ва ћазил.Одамларни кулдириш ва даврани ќизитиш маќсадида бошќаларнинг камчилиги ва айбини айтиб ѓийбатини ќилинади. Баъзилар бу ишни ўзига касб ќилиб олган ћам бўлади.Ѓийбатнинг иложи.Аввало ѓийбатчи ќиладиган ѓийбати туфайли Аллоћ таолонинг ѓазабига дучор бўлиши билиб ќўйиши керак. Шунингдек, унинг савоблари ѓийбат ќилинган одамга олиб берилишини, агар савоби бўлмаса, нариги одамнинг гуноћлари унга олиб берилишини ћам билиб ќўйсин.Ѓийбат пайти бўлиб ќолса ўзининг айбларини ўйласин ва уларни тузатишга киришсин. Ўзининг айблари бўла туриб бошќаларни ѓийбатла айблашдан уялсин.Агар ўзини айблардан холий билса, ўшанга шукр ќилиш ила машѓул бўлсин. Ўзини ўзи энг ёмон айб – ѓийбатчилик ила ифлосламасин. Ўзини биров ѓийбат ќилишини истамаганидек, ўзи ћам ўзгаларни ѓийбат ќилишни истамасин.Ѓийбатга боис бўлган сабабга назар солсин ва ўша сабабни йўќ ќилиш пайидан бўлсин. Дарднинг давоси унинг келтириб чиќарган сабабини йўќ ќилиш ила бўлади.Ќалб ѓийбати.Гоћида ѓийбат ќалб ила ћам содир этилади. Бу мусулмонлар ћаќида ёмон гумон ќилиш ила бўлади.Аллоћ таоло «Ћужурот» сурасида:«Эй иймон келтирганлар! Кўп гумонлардан четда бўлинглар, чунки баъзи гумонлар гуноћдир. Жосуслик ќилманглар», деган (12 - оят).Гуноћга олиб борувчи иллатлардан бири-бадгумонликдир. Бадгумонлик кишилар ћаќида бўлар-бўлмасга ёмон шубћалар ќилиш, уларга нисбатан тућмат ва ћадик маъносида фикр юритишдир. Одатда, бундай гумонларнинг кўпи асоссиз, бећуда бўлади. Шу боисдан ћам: «...кўп гумонлардан четда бўлинглар», дейиляпти.Абу Ћурайра розияллоћу анћудан ривоят ќилинади:«Расулуллоћ соллаллоћу алайћи васаллам:«Бадгумонликдан саќланиг. Албатта, бадгумонлик энг ёмон ёлѓончиликдир. Пойлаш ва жосуслик билан шуѓулланманг. Ким ўзарга уриниб ўзаро ћасад ќилишманг. Бир бирингизни ёмон кўрманг ва бир бирингизга ќарши тарбир ќилманг. Аллоћнинг бандалари, биродар бўлинглар», дедилар».Тўртовлари ривоят ќилган.Ўтган уламолардан аз-Зажжож раћматуллоћи алайћи: «Бадгумонлик-яхши кишилар ћаќида ёмон гумон ќилишликдир. Аммо аћли фисќ бўлса, ундан нима фосиќлик зоћир бўлган эса, шуни гумон ќилишга ћаќќимиз бор», деганлар. Ўйлаб кўрилса, ўзаро низолар ва келишмовчиликлар кўпроќ бир-биридан ёмон гумонда бўлишдан ћам келиб чиќади. Ёмон гумондан четда бўлиш учун доимо кишилар ћаќида яхши гумонда бўлиш, улар ћаќида етган хабарларни яхшиликка йўйиш керак. Бу ћаќида ћазрати Умар розияллоћу анћу: «Агар яхшиликка буришнинг бирорта йўли бўлса ћам, мўмин биродарингдан чиќќан сўз ћаќида фаќат яхши гумон ќил», деган эканлар. Абу Ћурайра розияллоћу анћудан ривоят ќилинади:«Расулуллоћ соллаллоћу алайћи васаллам: «Зинћор ва зинћор бадгумон бўлманглар, чунки, бадгумонлик сўзнинг энг ёлѓонидир», дедилар».Бухорий ривоят ќилган. Муовия розияллоћу анћудан ривоят ќилинади: «Расулуллоћ соллаллоћу алайћи васаллам:«Гар одамларнинг айбини ахтарадиган бўлсанг, уларни бузасан», дедилар». Ѓийбатнинг зарарларидан:1.\tЃийбатчи дўзахда сассиќ ва ифлос нарсаларни еб азобланади.2.\tЃийбатчи ќабрида Аллоћ таолонинг азобига дучор бўлади.3.\tЃийбатчининг иймон нури ва ислом асари кетади.4.\tЃийбат ќилинган шахс кечирмагунча ѓийбатчининг гуноћи кечирилмайди.5.\tЃийбат бардавом ёмонликдир.6.\tЃийбат озор, зарар, хусумат ва нафрат сабабчисидир.7.\tЃийбатчи пасткаш шахсдир.8.\tЃийбат одамлар орасидаги мућаббат ришталарини узувчи омилдир.Ѓийбатга рухсатли узрлар:1.\tЗулм кўриш.Зулмга учраган киши то ћаќини олгунча золмнинг зулми ћаќида гапириш ва шикоят ќилишга ћаќли. Имом Бухорий ва Муслимлар ривоят ќилган. ћадисда Расулуллоћ соллаллоћу алайћи васаллам:«Албатта, ћаќ эгасининг гапи бор», деганлар.2.\tМункарни ўзгартириш ва гуноћкорни тўѓри йўлга солиш.Хусусан, раћбарларга гуноћ иш ќилаётганлар ћаќида хабар етказиш ѓийбатга кирмайди. Абу Бакр ва Умар розияллоћу анћумолар ўзларига бу каби хабарлар келганда ѓийбат ћисобламаганлар.3.\tФатво сўрашда.Бир киши муфтийнинг ћузурига келиб, фалончи менга зулм ќилди ёки ћаќимни бермаяпти, уни ќандай ќилиб олсам бўлади? деса, ѓийбат бўлмайди. Айбдорнинг номини айтиш мумкин. Аммо, фалон ишнинг ќилган одамнинг ћукми нима бўлади, ќабилида ишора билан гапирилса, яна ћам яхши бўлади. Абу Суфён ибн Ћарбнинг хотини Ћинд бинти Утба эридан шикоят ќилиб унинг номини айтиб, бахил деб атаганда Расулуллоћ соллаллоћу алайћи васаллам инкор ќилмаганлар.4.\tМусулмонларни ёмонликдан огоћлантириш учун.Мусулмонларга зарар келтириши мумкин бўлган фосиќ кишилардан одамларни огоћлантириш учун ундаги бор гапни айтиб ќўйиш мумкин.Оиша розияллоћу анћодан ривоят ќилинади:«Бир киши Набий соллаллоћу алайћи васаллам:нинг ћузурларига киришга изн сўради. Бас, у зот:«Унга изн беринглар. У ўз уруѓининг ќандоќ ћам ёмон биродари ёки уруѓининг ќандоќ ћам ёмон ўѓли», дедилар.У кирганда эса унга мулойим гап айтдилар. Мен:«Эй Аллоћнинг расули, айтган гапингизни айтдингизу кейин унга мулойим гапирдингиз?» дедим.«Эй Оиша! Одамларнинг ёмони одамлар унинг фаћшидан ќўрќиб тарк ќилганларидир», дедилар».Тўртовлари ривоят ќилган.Уламоларимизнинг таъкидлашларича ушбу ћадиси шарифда номи зикр ќилинмасдан унинг ћаќида сўз кетаётган одамнинг исми Махрама ибн Навфал бўлган. Мазкур шахс мунофиќ ва фосиќ одамлардан бўлган. Шунинг учун ћам Пайѓамбар соллаллоћу алайћи васаллам: унинг ћаќида ўзига эшитдирмасдан мазаммат сўзини айтганлар. У зот бу билан унинг ёмонлигини бошќаларга билдириб уларни ундан эћтиёт бўлишлари чорасини кўрганлар.Шунингдек, никоћ ва омонат ќўйиш масаласида бировнинг ћаќида маслаћат сўралган одам маслаћат сўровчига борини айтса, гуноћ бўлмайди.5. Айби лаќабига айланиб ќолган кишининг лаќабини айтиш ћам жоиз.Мисол учун ўтган машћур кишилар ичида Аъмаш – шилпиќ ва Аъраж – чўлоќ лаќабли зотлар бўлишган.5.\tОчиќ – ойдин фосиќлик ќилган кишининг зикри.Абу Ћурайра розияллоћу анћудан ривоят ќилинади:«Расулуллоћ соллаллоћу алайћи васалламнинг:«Мужоћирдан бошќа умматимнинг ћаммаси афв ќилингандир. Бир кишининг кечаси бир ишни ќилиб тонг отганда, Аллоћ уни сатр ќилган бўлса ћам, эй фалончи, кечаси ундоќ ќилдим, бундоќ ќилдим, демоѓидир. Батаћќиќ, у Аллоћ уни сатр ќилган ћолида ётган эди. Тонг отганда у ўзидан Аллоћнинг сатрини очади», дедилар».Икки шайх ривоят ќилган.«Мужоћир» луѓатда жаћр сўзидан олинган бўлиб ошкора ќилувчи маъносини билдиради. Шаръий истилоћда эса, гуноћни ошкора ва уялмасдан ќилувчи одамга айтилади. Ушбу ћадиси шарифдаги таърифга ќараганда ўзи ќилган гуноћни одамларга маќтаниб юради.Демак, гуноћни ошкора ќилган, ўзидан содир бўлган гуноћларини гапириб юрадиган мужоћирларнинг гуноћи афв бўлмас экан. Ана шундоќ мужоћирларнинг айбини гапириш ѓийбат ћисобланмас экан.Ѓийбатнинг каффороти.Ѓийбатчи бир йўла икки ћаќќа нисбатан жиноят ќилади:1.\tАллоћ таолонинг ћаќига жиноят ќилган бўлади. Чунки у Аллоћ таоло ќайтарган ишни ќилди. Бунинг каффороти тавба ќилиш билан бўлади.2.\tБанданинг ћаќига жиноят ќилган бўлади.Агар ѓийбат банданинг ўзига етган бўлса, ѓийбатчи унинг олдига бориб ћаќини ћалол ќилишни илтимос ќилиши ва надоматини билдириши лозим бўлади.Уламолар унинг тавбаси тўлиќ бўлиши учун ќаерда, ќайси мажлисда ѓийбат ќилган бўлса, ўша ерда, ўша мажлисда ѓийбат ќилинган киши ћаќида яхши гапларни гапириши керак, деганлар.Агар гап ѓийбат ќилинган одамга етмаган бўлса, тавба ќилган ѓийбатчи унинг ћаќига истиѓфор айтади.\nМеваларни ёппасига туришича сотиш\nБилмасдан харом еб куйган кишининг хукми


Талантли ўзбек шоири Амир Худойберди – меҳмонимиз… | ДУНЁ ЎЗБЕКЛАРИ | Mobile Version\n08/06/2017 Ismat Khushev Адабиёт\nАмир Худойберди 1961 йил Қарши туманидаги Шилви (Шайх Шиблий) қишлоғида таваллуд топган. 1985 йилда Тошкент Давлат университетининг ўзбек филологияси факультетини тамомлаган. 1994 йилдан буён Ўзбекистон Ёзувчилар уюшмасининг аъзоси. «Дунё ва мен», «Жавобсиз савол», «Эврилиш», «Еттинчи малак», «Ойдин лаҳзалар», «Девоналармиз» китоблари чоп этилган.\n«Тўртовлон тугал бўлса, олтовлон ола бўлса…»\nДонодир бу ҳикматни чин уққан бола бўлса!\nАрқонни узиш қийин — куч бирликда деганлар,\nОсон узилар тўпдан ажраган тола бўлса!\n5 сентябрь 2016 йил\nСени чақаётган қумурсқаларга\nТириксан, қаршилик қила олурсан!\nКун келиб лаҳадда ётсанг, аларга\nҲимоясиз хўрак бўлиб қолурсан!\nЯллачини танир, ҳаттоки\nТанир думбул отарчини ҳам.\nИтигача билади, токи\nБирор сири эмасдир мубҳам.\nБилар: қандай рангни хуш кўрар,\nКимлар билан айлади сафо?\nҚандай ухлар, қандай туш кўрар,\nШоирини танимас аммо.\nХалқим дея, халқнинг бахти деб\nШеърлар битур шоир хилватда.\nБерганича ёлғонларга зеб\nХалқи эса яшар ғафлатда!\nЁлғонларнинг қули бўлганча\nЯллаларга бўлади хуштор.\nЮрак-бағри қонга тўлганча\nШоир куйиб битади ашъор.\nНима керак тафаккур қилмак,\nНима керак титмоқлик китоб?\nШоирини шартмикан билмак,\nЎтиб борар замон сершитоб!\nВақти келиб ғафлатдан бир кун\nУйғонарлар, аммо бўлур кеч.\nОқиб ўтди бир дарё фунун,\nСоҳир қалбин англадингми ҳеч?\nФойда йўқдир йиғламак билан,\nВа ҳайкаллар тикламак зардан.\nЭшитилар қайғули ўлан\nШоир мангу ётган мозордан.\nУ шунчалар мард эди, ўктам,\nУ шунчалар шиддатли- шаҳдли.\nҚабри ичра ётур хотиржам\nКўролсайди халқини бахтли!\nБиламан, сиз бахти тўкис зот,\nУмрингиз ҳамиша фаровон.\nДунёни босса-да зулумот\nТушкун шеър ёзмайсиз ҳеч қачон!\nБировнинг дардига ҳушингиз\nЙўқ эрур, ишратни ўйлайсиз.\nҒам чекиб турса-да қўшнингиз\nСиз ўз бахтингиздан сўйлайсиз.\nБир томон миллатнинг бор дарди,\nҒанимлар хуружи бир томон.\nСиз эса яшашнинг бош шарти\nУнвон деб ўйлайсиз ҳар қачон.\nГулшанга тўкилган қировнинг\nСизга дахли бордир афтидан.\nҚишда уйи ёнса бировнинг\nИсинмоқ бўласиз тафтидан!\nШул ўтдан ичингиз куймаса,\nБилмадим, қай ерда ўрнингиз!\nБошқаларнинг қалби куйласа,\nКуйлайди, эҳ, сизнинг қорнингиз!\nҚора мушук кесиб ўтган йўлакни\nКесиб ўтгинг келмайди сира.\nҚора мушук кесиб ўтмаган\nЙўл қолдими, дил, бўлма хира.\nКерак эмас ғашлик, хавотир,\nҚора мушук – ҳаёт тарзимиз.\nУ кесган йўл бизга раводир,\nИнобатсиз барча арзимиз.\nҲар қалай у ола мушукдан\nПешроқ деймиз, таскин яхши-да.\nАхтарамиз илинж шумшукдан\nУмидимиз айлаб бахшида…


Қуръон мусобақасида қатнашувчилар сони 733 нафарга етди\nМусобақада қатнашувчиларни рўйхатга олиш жараёни ҳали давом этмоқда, деб хабар беради Қуръон мусобақасини ўтказиш бўйича Ташкилий қўмита. Ўзбекистон мусулмонлари идорасининг muslim.uz расмий порталида муҳтарам Президентимиз ташаббуслари билан ўтказилаётган Қуръон мусобақаси ҳақида мунтазам хабар бериб келмоқдамиз.\nХабарингиз бор, ушбу мусобақага иштирокчиларни рўйхатга олиш жорий йилнинг 4 январь кунидан бошланган эди. Ўтган қисқа вақт ичида бир неча юзлаб юртдошларимиз Қуръон мусобақасида иштирок этиш учун ҳужжат топширишди. “Катта хурсандчилик, кучли иштиёқ билан ҳужжат топширишга келаётган мўмин-мусулмон юртдошларимизни кўриб, кўзингиз қувнайди ва беихтиёр муҳтарам Президентимизнинг куни кеча Тошкент вилоятига қилган ташрифлари чоғида: “Қуръонни эшитиш, эшита олиш юксак маънавият, маърифат. Қуръон ҳеч қачон ёмонликка даъват қилмайди. Агар, Қуръони каримни эшита олсак, эшиттира олсак бу муваффаққият бўлади. Элимизга нур келади” деган сўзлари нақадар ҳақиқат эканини англайсан киши”, дейди Ташкилий қўмита раиси Абдулҳаким қори Матқулов.\nТашкилий қўмитанинг Ўзбекистон мусулмонлари идораси Матбуот хизматига маълум қилишича, мусобақада иштирок этиш учун жорий йилнинг 8 январь ҳолатига кўра, Республика бўйича 556 нафар эркак ва 177 нафар аёл киши жами 733 нафар юртдошларимиз ҳужжат топширишган.\nЭслатиб ўтамиз, Қуръон мусобақасида 18 ёшдан 40 ёшгача бўлган барча фуқароларимиз ҳифз ва тиловат йўналишлари бўйича қатнашишлари мумкин. Иштирокчиларини рўйхатга олиш 13 январь кунига қадар давом этади.\n3409 марта ўқилди\nДругие материалы в этой категории: « Бош имом-хатиб: Президентнинг сўзлари кимни таъсирлантирмайди, кимни қувонтирмайди?!\tАрипов Тожикистонга боради, президент расмий ташрифига тайёргарлик муҳокама этилади »


Саудия Арабистони компанияси Сирдарёда йирик лойиҳани амалга оширади\n10.02.20 12:24\tmsk\nМузокарадаги Саудия Арабистони делегацияси. Ўзбекистон Энергетика вазирлиги матбуот хизмати фотосурати\nСаудия Арабистонининг Acwa Power компанияси Сирдарё вилоятида умумий қуввати 1250 МВтга эга иккита буғ-газ қурилмасини (БГҚ) бунёд этади. Лойиҳанинг қиймати $1 миллиардни ташкил этади, деб хабар беради Энергетика вазирлиги матбуот хизмати.\nОбъектларни лойиҳалаштириш, қурилмаларни монтаж қилиш ишлари чет эл сармояси ҳисобидан амалга оширилади.\nБуғ-газ қурилмалари Боёвут тумани ва Ширин шаҳрида ўрнатилади.\nБундан ташқари, ACWA Power компанияси билан биргаликда Навоий вилоятида қуввати 500 МВт.га тенг шамол электр станциясини қуриш бўйича битимни имзолашга доир тадбирлар амалга оширилмоқда. Айни дамда мутахассислар мазкур объектни бунёд этиш учун салоҳиятли майдончани аниқлашга доир ишларни олиб бормоқдалар.\nAcwa Power компанияси 2004 йили ташкил этилган. У энергетика соҳасида дунёнинг ўндан ортиқ мамлакатида қиймати $45 млрд.га тенг лойиҳаларни амалга оширмоқда.\nЎтган йил октябрь ойида компания Навоий вилоятида қурилажак фотоэлектр станцияси тендерида иштирок этаётгани тўғрисида хабар берилганди. Бироқ, унда Бирлашган Араб Амирликларининг Masdar компанияси ғолиб келиб, лойиҳани амалга ошириш ҳуқуқини қўлга киритди.\nШунингдек, Энергетика вазирлиги Қашқадарёдаги Талимаржон иссиқлик станцияси қувватини иккита янги буғ-газ қурилмалари ҳисобига ошириш ниятида. Мазкур лойиҳанинг умумий қиймати $1 миллиардни ташкил этади. Уни молиялаштиришда Осиё тараққиёт банки ва Ўзбекистон реконструкция ва ривожланиш жамғармаси иштирок этади. Қўшимча янги қурилмалар 2022 йили ишга туширилади.\nКоронавирус Тошкент халқаро инфестиция форумининг бошқа муддатга кўчирилишига сабаб бўлди\nТуркманистон электр тармоғидаги авария туфайли ўзбекистонликлар вақтинча электр энергиясисиз қолдилар\nUzAuto Motors автомобилларининг нархи қўшимча опция ҳисобига ошган\n«Ўзбекистон ҳаво йўллари» тўртта «Боинг» самолётини сотувга қўйди\nRavon бренди ўз тарихини тугатди\nМирзиёев аҳоли эҳтиёжини тўлиқ қондириш миқдорида газ қазиб олишга топшириқ берди\nХитой коронавируси UzAuto Motorsнинг янги русумдаги автомобилни ишлаб чиқаришига тўсиқ бўлмоқда


Марказий ҳарбий округда инспекторлик текшируви бошланди\n16:00 / 26.06.2019\n25-28 июнь кунлари Марказий ҳарбий округ қўшинлари қўмондонлиги бошқарув аппарати ҳамда унга қарашли Самарқанд ва Жиззах гарнизонидаги ҳарбий қисмларда инспекторлик текшируви ўтказилмоқда. Бу ҳақда Марказий ҳарбий округ матбуот хизмати хабар қилди.\nХабарда айтилишича, 25 июнь куни тонг соат 2:00 да мудофаа вазирининг ўринбосари – Қуролли Кучлар Бош штаби бошлиғи раҳбарлигидаги инспекция текширувида дастлаб бўлинмаларнинг жанговар шайлиги кўрикдан ўтказилди. Жанговар тревога сигналига асосан бўлинмалар шахсий таркиби белгиланган вақт оралиғида шай ҳолатга келтирилди.\nКейинги босқичда округ бошқарув аппарати ва ҳарбий қисм шахсий таркиби қарийб 200 км масофага, яъни Каттақўрғон дала-ўқув майдони томон марш юришди. Мазкур ҳаракат давомида 600 га яқин ҳарбий ва жанговар техникалар қатнашди.\nБелгиланган масофага етиб келган ҳарбий хизматчилар томонидан дала-ўқув майдонида жойлашув ва ниқоблаш ишлари амалга оширилди. Мудофаа вазирлиги масъул офицерлари томонидан юрт ҳимоячиларининг ҳар бир ҳаракати жиддий синовдан ўтказилмоқда.\nБарча шахсий таркибнинг жанговар ва маънавий-маърифий тайёргарлиги синовдан ўтказилгач, ҳарбий қисмга муносиб баҳо берилади.\n19:30 / 02.08.2019\nИлк бор Марказий ҳарбий округда ҳарбий газета чоп этилди (фото)\n13:10 / 24.06.2019\nПутиннинг буйруғи билан марказий ҳарбий округ қўшинлари юқори даражадаги жанговар шай ҳолатга келтирилди


3 минг йиллик тарих акс этган Мустақиллик байрамидан фоторепортаж – Газета.uz\nLotinchada 2 сентябрь 2021, 12:00 Жамият\n31 август куни Ўзбекистон Мустақиллигининг 30 йиллигига бағишланган байрам тантанаси «Янги Ўзбекистон» боғининг амфитеатрида бўлиб ўтди.\nТадбир аввалида давлат мадҳияси янгради. Ундан сўнг, Шавкат Мирзиёев нутқ сўзлаш учун минбар қаршисига келди. У сўзи аввалида барча ўзбекистонликларни мустақиллик куни билан муборакбод этди.\nПрезидент Ўзбекистон мустақиллигини эълон қилиб, энг мураккаб ва оғир даврларда давлатни бошқарган биринчи президент Ислом Каримовни, унинг раҳбарлигида амалга оширилган улкан ишларни эсга олди. Бундан ташқари, мамлакатда сўнгги беш йилда амалга оширилган ишлар, октябрда бўлиб ўтадиган президент сайлови, қўшни мамлакат Афғонистондаги вазият юзасидан фикр билдирди.\nУндан сўнг, байрам муносабати билан Ўзбекистоннинг 3 минг йиллик тарихи акс эттирилган куй-қўшиқлар, тарихий шахслар гавдалантирилган саҳна чиқишлари, ёзувчилар ва шоирларнинг ижодлари, спортчиларнинг қўлга киритган ютуқлари, болажонларнинг рақслари ўрин олган тантанали концерт дастури бошланди. Хаттоки пандемия даврида коронавирус билан мардонавор курашган шифокорларга атаб қўшиқлар ҳам куйланди.\nТадбир давомида амфитеатр экранларида Ислом Каримов ва Шавкат Мирзиёевнинг биргаликда олиб борган меҳнат фаолиятдан видеотасвир ва суратлар намойиш этилиб турди.\n«Газета.uz» фотомухбири Мустақилликнинг 30 йиллигига бағишланган тантанадан тайёрлаган фоторепортажни эътиборингизга ҳавола этамиз (суратни катталаштириш учун расм устига босинг).\nМактабгача таълим вазири Агреппина Шин ва Халқ таълими вазири Шерзод Шерматов.\nЧақирилган жойга вақтлироқ келишни ҳуш кўрувчилар аллақачон ўз ўрнини эгаллаб олишди. Амфитеатрга эндигина келганлар эса ўзига тегишли жойлари томон ҳаракатланишмоқда.\n«Ўзбекинвест» экспорт-импорт миллий суғурта компанияси бош директори Рустам Азимов.\nҚонунчилик палатаси Cпикерининг биринчи ўринбосари Акмал Саидов ва Сенат раисининг биринчи ўринбосари Содиқ Сафоев (чапдан ўнгга).\nТашқи ишлар вазири Абдулазиз Камилов ўринбосарлари ҳамда хорижий ташкилотлар, дипломатик ваколатхоналар вакиллари билан бирга.\nМасс-медиани қўллаб-қувватлаш фонди Васийлик кенгаши раиси Комил Алламжонов ва Ўзбекистон президенти матбуот котиби Шерзод Асадов (чапдан ўнгга).\nЎзбекистоннинг қадимий шахслар, олимлар, шоир ва ёзувчилар, жадидчилар, қатоғон қурбонлари рамзий маънода мамлакатнинг ёш авлодига китоб туҳфа этмоқда.\nТокио-2020 Олимпиадаси иштирокчилари.\nМарказий сайлов комиссияси раиси Зайниддин Низамходжаев ва унинг ҳамкасблари.\nБоксчи Хасанбой Дусматов.\n«Тараққиёт стратегияси» маркази ижрочидиректори Элдор Туляков.\nХоразм лазгиси эса томошабинларни рақсга торта бошлади.\nОлимпиадачилар ва ёшлар рақс майдонида куч синашишмоқда.\nЮлдуз Усмоновадан якунловчи куй ижро этилгач, давлат раҳбари санъаткорларни қутлади. Шундан сўнг, навбат мушакбозликка берилди.\n«Газета.uz» 11 065


Ўйин марказига Э.Халилов чиқарилдими?\n26 июн 2022, Тошкент вақти: 19:30\nЎзбекистон Олий Мажлиси Қонунчилик палатаси спикери Эркин Халиловнинг ўғлини калтаклаганликда айбдор топилиб, узоқ муддатли қамоқ жазосига ҳукм қилинган йигитларнинг оталари 21 ноябрь куни Ички ишлар вазирлигига суҳбатга чақиртирилди.\nЧақиртирилганлардан бири билан суҳбатдан маълум бўлишича, вазир ўринбосари Эркин Халиловга 4 ноябрь куни қилинган ҳужумга уларнинг алоқаси бор-йўқлигига қизиққан.\n“Бизни вазирликка чақиришди. Суҳбатлашишди. Э.Халиловни уриб кетишибди, бундан сизларнинг хабарларингиз борми-йўқми, деб сўрашди. Ўша куни (Э.Халиловга ҳужум уюштирилган куни) мен Қаршига, ўғлимни кўришга кетган эдим”,- деди ИИВга чақиртирилганлардан бири.\nБу суҳбатдошнинг фарзанди Э.Халиловнинг ўғлини калтаклаганликда айбланиб, озодликдан маҳрум этилган беш йигитнинг бири.\n21 ноябрь куни вазирликка чақиртирилганлар тушдан кейин Тошкент шаҳри ички ишлар бош бошқармасига олиб борилди.\n“Тошкент шаҳар милициясида оғир жиноятларни тергов қиладиган махсус гуруҳлар бўлар экан. Эркин Халилов иши бўйича ҳам махсус гуруҳ тузилибди. Ўша ерга бордик. Улар ҳам сўраб-суриштиришди, кейин қўйиб юборишди”,- деди суҳбатдош.\nТошкент шаҳри ИИББ матбуот хизматининг ўзини таништирмаган ходимларидан бири Э.Халиловга ҳужум уюштирилгани юзасидан одамлар сўроқ қилинаётгани, лекин бу ҳақда маълумот бера олмаслигини билдирди.\n“Шундай қилиб, парадоксал вазият юзага келди. Яъни Олий Мажлис палатаси спикеридай юқори мартабали давлат амалдорига ҳужум қилингани тўғрисида биронта ҳам расмий хабар йўқ, боз устига, “Ассошиэйтед пресс” мухбирига Эркин Халиловнинг шахсан ўзи ҳеч қандай ҳужум бўлмаганини айтган”,- дейди инсон ҳуқуқлари ҳимоячиси Абдураҳмон Ташанов, лекин айни пайтда ИИББда тузилган махсус гуруҳ Эркин Халиловга қилинган ҳужумга алоқадор шахсларни изламоқда.\nМана шундай шароитда турли миш-мишлар тарқалади. Тошкентлик бир манба 21 ноябрь куни “Озодлик”ка берган суҳбатида Э.Халиловга президент хавфсизлик хизмати ходимлари ҳужум қилганини билдирди. У бу гапни Миллий хавфсизлик хизматининг собиқ ходими, истеъфодаги полковникдан эшитган эмиш.\nЛекин айрим кузатувчилар Эркин Халиловга ҳеч қандай ҳужум бўлмаган, деган фикрда.\n“Менимча, спикерга қарши ҳеч қандай суиқасд бўлмаган, чунки у мамлакатнинг биринчи даражали амалдорлари сирасига киради ва албатта, тансоқчилари билан бирга юради. Дуч келган кишининг куппа-кундуз куни унга ҳужум қилиши ҳақиқатдан анча узоқ”,- деди “Эзгулик” инсон ҳуқуқлари жамияти раиси Васила Иноятова.\nУнинг фикрича, Э.Халиловга гўёки қилинган ҳужум билан боғлиқ можаро бу амалдорнинг ўғлини калтаклашда айбланиб қамаб юборилган йигитларнинг ота-оналарини қўрқитиб қўйиш мақсадида ўйлаб топилган найрангдир.\n“Чунки ота-оналар ҳеч қачон тинчигани йўқ. Айниқса, фарзандлари Жаслиқдан Тошкентга олиб келинганида улар талабларимиз инобатга олиняпти, деб умид қилган эди. Лекин ўғилларининг Қаршидаги қамоқхонага жўнатилиши ота-оналар умидларини сўндирди. Шундан сўнг улар ўз талабларини яна ҳам кўндаланг қўя бошлади. Мақсад ана ўша ота-оналарнинг овозини ўчириб қўйишдир”,- деди Васила Иноятова\nЭслатиб ўтамиз, Тошкент шаҳри жиноят ишлари суди 2007 йил 7 май куни беш йигитни Қонунчилик палатаси спикери Э.Халиловнинг ўғли Шерзодни калтаклаганликда айбдор топган ва 18 ёшли Темурни 16,5 йилга, 19 ёшли Давронни 16 йилга, 19 ёшли Азаматни 15,5 йилга, 19 ёшли Шоҳрухни 16 йилга, 15 ёшли Шерзодни 9 йилга озодликдан маҳрум қилган эди.\nКейинроқ судланганлар жазо муддати бироз қисқартирилди. Жазо муддатининг бир неча ойини Жаслиқ лагерида ўтаган ўсмирлар ҳозир Қаршидаги қамоқхонада сақланмоқда.